title: Kestävä kehitys

text: Kestävän kehityksen käsitteellinen voima on ekologisen, taloudellisen ja sosiaalisen kestävyyden yhtäaikaisuudessa. Vahva kestävyysajattelu tarjoaa systeemisen näkökulman kestävyyteen määrittämällä ekologisen, sosiaalisen ja taloudellisen kestävyyden riippuvuussuhteet. Näiden tekijöiden keskinäisriippuvuuden ymmärtäminen on myös ekososiaalisen sivistyksen ydintä. Lähtökohtana on se tosiasia, että ihmislajin hengissä säilyminen ja ihmisen talous on riippuvaista luonnon tarjoamista ekosysteemipalveluista kuten hyönteisten suorittamista kasvien pölytyksistä, vedenpuhdistuspalveluista, jätteiden maatumisesta, uv-säteilyltä suojaavasta otsonikerroksesta, luontaisesta tuholaistorjunnasta ja maaperän eroosion torjunnasta. Vakaa talous on mahdollista pitkällä aikavälillä jos huolehdimme, että elämän edellytykset turvaavat luonnon ekosysteemit säilyvät elinvoimaisina ja ihmisyhteisössä pidetään tinkimättömästi kiinni ihmisarvosta. Tälle perustalle on mahdollista rakentaa luottamusta herättävä talous.


title: Kestävä kehitys

text: Ekologisen kestävyyden keskeisenä huolena on luonnon köyhtyminen. Se tarkoittaa paikallisen ekosysteemin tai koko biosfäärin köyhtymistä ihmisen toiminnan seurauksena. Luonto köyhtyy kun luonnonvaroja (polttopuuta, tilaa, puhdasta vettä, ilmaa) käytetään nopeammin kuin ne uusiutuvat. Voidaan kirjoittaa (epä)yhtälöitäPermakulttuuri on kestävän kehityksen periaatteita noudattava liittyvä yhdyskuntasuunnitteluliike, joka alkoi maatalouden parista mutta laajeni muuhunkin suunnitteluun.


title: Kestävä kehitys

text: Pakkotyö, lapsityö ja epäinhimilliset työskentelyolosuhteet liittyvät globaalissa ajassa yhä useammin tavanomaisiin päivittäin käyttämiimme hyödykkeisiin. Naiset tuottavat puolet maailman ruoasta, mutta ansaitsevat kymmenesosan tuloista ja omistavat sadasosan omaisuudesta. Kasvun, kehityksen ja markkinatalouden tuomista hyödyistä nauttii kattavasti 20 prosenttia ihmiskunnasta. Ihmisten välinen epätasa-arvo on nykyään kehittyneissäkin yhteiskunnissa suurempaa kuin 20 vuotta sitten.


title: Kestävä kehitys

text: Hallitus perusti Suomen kestävän kehityksen toimikunnan vuonna 1993. Toimikunnan tehtävänä on edistää kestävää kehitystä ja toimia neuvoa antavana elimenä YK:ta ja sen kestävän kehityksen toimikuntaa, :tä, koskevissa asioissa. Toimikunta kokoontuu neljä kertaa vuodessa. Alussa toimikunnan puheenjohtajana toimi pääministeri, kevään 2007 eduskuntavaaleista alkaen työministeri Tarja Cronberg ja kesällä 2009 hänen paikkansa peri Anni Sinnemäki työ- ja elinkeinoministeriöstä. Toimikunnan 43 muun jäsenen joukossa on työ- ja elinkeinoelämän, erilaisten kansalaisjärjestöjen, poliittisen elämän, ministeriöiden ja kunnalliselämän edustajia. Toimikunnan työtä tukee sihteeristö, joka koostuu ympäristöministeriössä työskentelevistä virkamiehistä. Laajaa edustusta yhteiskunnan eri alueilta voidaan pitää toimikunnan työn merkittävimpänä tukijalkana, mutta myös haasteena.


title: Kestävä kehitys

text: Kestävän kehityksen toimikunta hyväksyi vuonna 2006 uuden kansallisen kestävän kehityksen strategian, jossa on pyritty hahmottelemaan Suomen tulevaisuutta ja sen hallintaa suhteessa kestävän kehityksen eri osa-alueisiin pitkällä aikaperspektiivillä. Vuoden 2009 Kansallisen kestävän kehityksen kokonaisarvioinnin mukaan kestävän kehityksen eri näkökulmien integrointi ja laaja-alainen kestävyysajattelu on Suomessa harvinaista. Vuonna 2014 strategian sijasta lanseerattiin kansallinen kestävän kehityksen yhteiskuntasitoumus, joka on herättänyt kansainvälistä kiinnostusta.


title: Kestävä kehitys

text: Kestävyyden edistäminen on jokaisen kansalaisen velvollisuus tulevien sukupolvien hyvän elämän mahdollisuuksien turvaamiseksi. Käytännön kestävän kehityksen työtä tekevät Suomessa alueelliset paikallisagendatoimistot, kuten Valonia Varsinais-Suomessa ja Moreenia Pirkanmaalla.


title: Kestävä kehitys

text: Kestävän kehityksen koulutusohjelmasta valmistuu ympäristösuunnittelijoita (AMK). Opintojen laajuus on 240 opintopistettä ja kesto noin neljä vuotta.


title: Kestävä kehitys

text: Opiskelija perehtyy luonnonvarojen kestävään käyttöön, maaseudun ja rakennettujen ympäristöjen kehittämiseen, ympäristöseurantaan ja yritysten ympäristöasioihin.


title: Kestävä kehitys

text:
Ympäristösuunnittelijat sijoittuvat yrityksiin, julkisen sektorin organisaatioihin esimerkiksi ympäristöasiantuntijaksi, -sihteeriksi tai -neuvojaksi. Myös projektit ja järjestö-, neuvonta- ja koulutuspalvelut tarjoavat työpaikkoja.
Kestävän kehityksen koulutusohjelma siirtyi syksyllä 2008 Laurea-ammattikorkeakoulusta Hämeen ammattikorkeakouluun. Hämeen ammattikorkeakoulun kestävän kehityksen opiskelijat perustivat vuonna 2008 Osuuskunta Team Kestävän, jonka kautta opiskelijat voivat soveltaa oppimaansa oikeissa töissä.


title: Han Moo Do

text: Han Moo Do on Suomessa kehitetty korealaisperäinen itsepuolustus- ja taistelulaji. Lajin on kehittänyt opettaja Young Suk (8 dan.) vuonna 1989, jolloin hän perusti Kauhavalle Suomen ensimmäisen Han Moo Do -seuran.


title: Han Moo Do

text: Han Moo Don tekniikoissa ja harjoittelussa korostetaan pehmeyttä ja joustavuutta sekä tavoitteiden asettamista. Han Moo Don tekniikkakartta on monipuolinen. Laji käsittää kaatumistekniikat, lyönnit, potkut, itsepuolustustekniikat, ottelutekniikat, heitot, taklaukset, murskaustekniikat sekä myös mattotekniikkaa. Harrastuksen edetessä lajiin kuuluu myös asetekniikoista nunchaku, keppi sekä miekka.


title: Han Moo Do

text: Mustanvyön kokelaiden kuntotestivaatimukset ovat vaativia, mutta kuitenkin ahkeran harjoittelun avulla suoritettavissa. Keskinäinen kilpailu ja ehdottomat vaatimukset eivät kuulu lajin henkeen, vaan kuntoharjoittelussakin kilpailu tapahtuu omaa itseään vastaan. Tavoitteena on tulla paremmaksi omiin entisiin suorituksiin verrattuna. Han Moo Do -ottelijaa kutsutaan nimityksellä Hanmoodoin. Han moo do -vöiden järjestys on: valkoinen (ei tarvitse ansaita, annetaan puvun mukana), keltainen, vihreä, oranssi, violetti, sininen, punainen, ruskea (kolme) ja musta (kahdeksan). Vyöt ansaitaan läpäisemällä vyökokeita.


title: Han Moo Do

text: Han Moo Dohon kuuluvat myös rauhallisuus, ystävällisyys ja kunnioitus.


title: Han Moo Do

text: Idea yhden, useita eri kamppailulajien osa-alueita yhdistävän lajin kehittämiseen syntyi, kun Young Suk seurasi oppilaitaan, joista monet harrastivat yhtä lajia oppiakseen potkuja, toista oppiakseen heittoja, kolmatta oppiakseen asetekniikoita ja niin edelleen.


title: Han Moo Do

text: Han Moo Don esikuvana toimivat vanhat korealaiset kamppailutaidot, joissa ei erikoistuttu yhteen tiettyyn osa-alueeseen, vaan tekniikoita harjoiteltiin yhtenä potku-, nunchaku-, heitto-, lyönti-, murskaus- ja asetekniikoista muodostuvana kokonaisuutena.


title: Han Moo Do

text: Han Moo Don vakiinnuttua Suomeen lajia alettiin viedä myös ulkomaille. Syksyllä 2003 Jori Pisilä ja Aslak de Silva perustivat ensimmäiset Han Moo Do -seurat Norjaan. Seuraavana vuonna toiminta laajeni myös Ruotsiin ja Tanskaan.


title: Han Moo Do

text:
Vuoden 2011 alusta alkaen In-Seon Hwang on ottanut vastuulleen koko suomen Han Moo Do
seurojen pääopettajuuden. Opettaja Young Suk jatkaa toimintaansa lajin perustajana ja ylimpänä mestarina.


title: Timothy McVeigh

text: Timothy James McVeigh (23. huhtikuuta 1968 Lockport, New York, Yhdysvallat – 11. kesäkuuta 2001 Terre Haute, Indiana, Yhdysvallat) oli entinen Yhdysvaltain armeijan sotilas, joka tuomittiin Oklahoma Cityn pommi-iskun toteuttamisesta. Hän jätti 19. huhtikuuta 1995 räjähteillä lastatun auton kaupungissa sijainneen liittovaltion Alfred P. Murrah -virastorakennuksen eteen, sytytti tulilangat ja pakeni paikalta. Seuranneessa räjähdyksessä kuoli 168 ihmistä ja loukkaantui satoja. Teon motiivina oli libertaarin McVeigh’n mukaan halu toimia liittovaltion hallinnon hänen mielestään liian suureksi kasvanutta valtaa vastaan ja myös luultavasti kostaa liittovaltion agenttien raju voimankäyttö muun muassa Wacon piirityksen aikana kaksi vuotta aikaisemmin.


title: Timothy McVeigh

text: McVeigh tuomittiin iskusta kuolemaan 13. kesäkuuta 1997 ja teloitettiin myrkkyruiskeella vuonna 2001. Terry Nichols, McVeigh’n entinen armeijatoveri ja toinen jutun päätekijöinä pidetyistä, tuomittiin elinkautiseen vankeuteen 2004.


title: Timothy McVeigh

text: McVeigh otti osaa Persianlahden sotaan, toimien ainakin M2 Bradley -rynnäkkövaunun konetykin ampujana. Hänelle myönnettiin sotilasansioistaan pronssitähti. Sodan jälkeen hän hakeutui Yhdysvaltain armeijan erikoisjoukkoihin, mutta huomasi pian, ettei ollut fyysisesti tarpeeksi kovassa kunnossa selviytyäkseen koulutuksesta. Jätettyään asevoimat hän toimi muun muassa vartijana.


title: Kiirastuli

text: Kiirastuli (, 'puhdistuspaikka') on katolisen kirkon teologian mukaan olotila, jossa pelastuneen ihmisen sielu kuoleman jälkeen puhdistuu (lat. "purgare", 'puhdistaa') synneistä ennen taivaaseen pääsyä. Useimmat taivaaseen pääsevät tarvitsevat katolisen kirkon käsityksen mukaan tällaista puhdistusta ennen kuin kohtaavat Jumalan. Sitä vastoin kadotukseen joutuvat eivät käy kiirastulessa.


title: Kiirastuli

text: Katolisen kirkon katekismuksen mukaan ""ne, jotka kuolevat Jumalan armossa ja ystävinä, mutta eivät ole täydellisesti puhdistuneet, saavat kyllä olla varmoja ikuisesta pelastuksestaan, mutta he joutuvat kuolemansa jälkeen läpikäymään puhdistuksen saavuttaakseen sen pyhyyden, joka on välttämätön taivaan iloon pääsemiseksi"".


title: Kiirastuli

text: Käsitys kiirastulesta nojaa käytäntöön rukoilla vainajien puolesta. Tähän liittyy sielunmessujen (lat. "requiem") viettäminen. Katekismuksen mukaan ""kirkko on jo varhaisimmista ajoista asti kunnioittanut vainajien muistoa ja kantanut heidän puolestaan esirukouksia ja varsinkin eukaristista uhria, jotta he puhdistuisivat ja pääsisivät autuaaksi tekevään Jumalan katselemiseen. Kirkko suosittaa myös almuja, aneita ja katumustekoja vainajien puolesta.""


title: Kiirastuli

text: Katolinen kirkko katsoo kiirastulen olemassaolon näkyvän jo Raamatun kirjoissa; kirkkoisillä se on havaittavissa varhaisimmillaan 200–400-luvuilla Clemens Aleksandrialaisen, Cyprianus Karthagolaisen, Lactantiuksen, Kyrillos Jerusalemilaisen, Gregorios Nyssalaisen, pyhän Johannes Khrysostomoksen ja pyhän Augustinuksen kirjoituksissa. Oppi dogmatisoitiin eli määrättiin pakolliseksi uskonkappaleeksi kirkon jäsenille vuonna 1274.


title: Kiirastuli

text: Protestanttisten kirkkojen ja liikkeiden piirissä oppia kiirastulesta ei hyväksytä. Martti Lutherin mukaan kiirastulen olemassaolosta ei voida sanoa mitään.


title: Kiirastuli

text: Ortodoksisen teologian mukaan ihmiset ovat kuolemansa jälkeen välitilassa, jossa he ovat tietoisia, mutta kirjaimellista puhdistavaa tulta ei ortodoksisen kirkon mielestä ole. Ortodoksisen näkemyksen mukaan sielut siirtyvät pois välitilasta viimeisen tuomion jälkeen. Se, että tarkoitetaanko tällä välitilalla niin sanottua tulliasemaoppia, ei ole saatu ortodoksisessa teologiassa yhteisymmärrystä.


title: Kiirastuli

text: Dante Alighierin teos "Jumalainen näytelmä" lienee kuuluisin kaunokirjallinen kuvaus kiirastulesta. Dante kuvaa kiirastulen pengerretyksi vuoreksi. Kun syntinen on viimein puhdistunut synneistään, hän voi nousta vuoren huipulle, mistä alkaa paratiisi. Danten näkemys kiirastulesta on kuitenkin taiteilijan oma eikä sinänsä edusta kirkon virallista näkemystä. Kirkon viralliseen näkemykseen ei myöskään kuulu käsitys kirjaimellisesta, polttavasta tulesta vaan ylipäätään kärsimyksestä tai taakasta, josta sielu kiirastulen myötä vapautuu.


title: Vesimyyrä

text: Vesimyyrä ("Arvicola amphibius", aiemmin "Arvicola terrestris") on Keski- ja Pohjois-Euroopassa ja Luoteis-Aasiassa esiintyvä jyrsijälaji. Sen levinneisyys ulottuu idässä Venäjän Lenajokeen ja Himalajalle asti. Se on suurikokoinen myyrälaji, ja yleisväritykseltään tumma. Vesimyyrät elävät tavallisesti vesistöjen lähistöllä ja käyttävät ravinnokseen pääasiassa kasveja ja niiden osia. Vesimyyrä voi synnyttää vuodessa useampia poikueita, sukukypsyyden laji saavuttaa kahdessa kuukaudessa.


title: Vesimyyrä

text: Vesimyyrä myyrälajiksi suurikokoinen ja melko pitkähäntäinen. Sen vartalon pituus on 11–21 senttimetriä, ja hännän pituus 6–13 senttimetriä. Painoa vesimyyrällä on 70–280 grammaa. Sen yleissävy on tumma. Selkäpuoli on tummimmillaan musta, mutta väri vaalenee vatsapuolelle, joka on joskus punaruskeavivahteinen.


title: Vesimyyrä

text: Vesimyyrää tavataan laajalla levinneisyysalueella. Lännessä sitä esintyy Ranskassa ja Britannissa, mistä sen elinalue jatkuu läpi Euroopan ja Venäjän Siperiaan Lenajoen laaksoon ja Baikaljärvelle. Pohjoisessa vesimyyrää tavataan pohjoisella napapiirillä saakka ja etelässä Iranissa sekä Lähi-idässä. Suomessa vesimyyriä on tavattu Suomenlahdelta ainakin Oulun korkeudelle saakka. Vesimyyrän levinneisyys on laikuittaista ja tämän vuoksi vaikeasti ennustettavaa.


title: Vesimyyrä

text: Vesimyyrä on sopeutuvainen laji, ja se elää monilla erilaisilla elinalueilla jokien, virtojen ja soiden ympärillä. Vesimyyrää tavataan kuitenkin myös niityiltä, pelloilta ja puutarhoista. Kesäisin vesimyyrä viihtyy kosteilla paikoilla ja veden läheisyydessä, kuten soilla ja ojissa. Sen on huomattu vaihtavan talvella kuivempaan maastoon, jossa se asuu kuivempaan maahan kaivetuissa käytävissä.


title: Vesimyyrä

text: Vesimyyrä ui taitavasti ja lähellä veden pintaa ja osaa myös sukeltaa, muttei ulkoisilta piirteiltään ole sopeutunut vesielämään. Vesimyyrä asuu tavallisesti maanalaisessa tunneliverkostossa, mutta saattaa olla tulvan saartamassa mättäässä tai vedessä olevassa keossa. Vesimyyrän kaivutöistä aiheutuneet multakeot ovat samankaltaisia kuin kontiaisella eli maamyyrällä. Kontiaisten tunnelien poikkikeikaus ovat soikeita vaakasuuntaan nähden, mutta vesimyyrien tunnelit ovat pystysuunnassa soikeita.


title: Vesimyyrä

text: Vesimyyrän ravintoon kuuluvat kaikenlaiset kasvit ja niiden osat. Satunnaisesti se saattaa syödä eläinravintoa. Sille on tunnusomaista syödä puiden juuria, joskus myös kuorta. Vesimyyrä syö yleisesti ottaen erilaisia kasveja ja niiden varsia, kuten järviruo’on, järvikortteen ja voikukan varsia. Erityisen ihastunut se on järviruo’on yläosan ytimeen. Se kerää juureksia ja vihanneksia talveksi maanalaisiin koloihinsa.


title: Vesimyyrä

text: Vesimyyrällä on useita poikueita kesässä, ja yhdessä poikueessa voi olla 2–9 poikasta. Poikueen keskimääräinen koko on kuitenkin 4–6 poikasta. Ensimmäinen poikue syntyy huhti–toukokuussa, ja vastasyntyneitä poikasia voi tavata vielä syyskuussa asti. Osalla levinneisyysluetta leutoina talvina ensimmäinen poikue voi syntyä jo helmikuussa. Pesäkammio on tavallisesti maanalla, mutta vesimyyrä voi rakentaa pesänsä myös veden ympäröimälle mättäälle. Sukukypsyyden vesimyyrä saavuttaa kahdessa kuukaudessa, mikä tarkoittaa sitä, että varhain keväällä syntyneet poikaset voivat lisääntyä vielä saman vuoden aikana.


title: Vesimyyrä

text: Vesimyyrästä "A. amphibius" on 2000-luvulla tehtyjen tutkimusten perusteella erotettu toinen laji, "Arvicola scherman". "A. amphibius" on näistä suurempi ja selvästi kytkeytynyt vesielämään, kun taas "A. scherman" elää enemmän käytävissä.


title: Vesimyyrä

text: Vesimyyrän vanhoja kansanomaisia nimityksiä ovat "ojamyyrä" ja "iso ojamyyrä". Puhekielessä vesimyyrästä käytetään joskus nimitystä "vesirotta".


title: Hermes Trismegistos

text: Hermes Trismegistos (, ”Hermes kolmesti-suurin”) oli synkretistinen jumala, jossa yhdistyivät kreikkalaisen taruston Hermes ja egyptiläisen taruston Thot. Molemmat olivat omissa mytologioissaan kirjoituksen ja taikuuden jumalia, jotka ohjasivat sieluja tuonpuoleiseen. Heidät rinnastettiin samaksi jumalaksi erityisesti hellenistisessä Egyptissä.


title: Hermes Trismegistos

text: Samaa nimeä käytetään myös pseudepigrafisesta kirjoittajasta, joka on kirjoittanut 42 kirjaa käsittävän teoksen nimeltä "Hermetica". Kyseessä ei ole historiallinen henkilö vaan joukko egyptiläisiä kirjoittajia. Teos on kirjoitettu joskus vuosien 300 eaa. ja 100 jaa. välillä, ja se on tullut tunnetuksi vuosina 100–200, mutta myöhemmin sen yleisesti uskottiin olevan peräisin Mooseksen ajan Egyptistä. Teoksesta on jäljellä 17 kreikankielistä osaa, niin sanottu "Corpus Hermeticum".


title: Hermes Trismegistos

text: 1500-luvun lopulla kiinnostus teokseen heräsi uudelleen Italiassa, ja tuolloin syntyi hermetismin nimellä kulkenut okkultistinen liike. Suuri osa keskiajan ja nykyajan magiasta perustuu hermeettisiin teoksiin.


title: Biofysiikka

text: Biofysiikka on monitieteinen tutkimusala, joka tarkastelee biologisia järjestelmiä fysiikan mallein ja menetelmin. Biofysiikan keskeisiä alueita ovat molekyylirakenteiden biofysiikka ja fysiologinen biofysiikka. Molekyylirakenteiden biofysiikka käsittää biomolekyylien rakenteen ja laskostumisen mallintamista fysikaalisin menetelmin. Fysiologinen biofysiikka tarkastelee elävissä soluissa ja elimissä tapahtuvia ilmiöitä kuten hermoston ja sydämen sähköistä viestintää, aineiden kulkeutumista soluissa ja elimistössä, verenkiertoa ja lihasten ja tukielinten toimintaa fysiikan menetelmin.


title: Biofysiikka

text: Biofysiikassa käytettyjä menetelmiä ovat fysiikan peruslakien soveltaminen biologisiin järjestelmiin, mittauksiin pohjautuvien (fenomenologisten) matemaattisten mallien luominen sekä erilaisten mallien pohjalta tehtävät tietokonesimulaatiot ja muut tietokoneella tehtävät analyysit.


title: Biofysiikka

text: Biofysiikka antaa mahdollisuuden ymmärtää biologisia ilmiöitä kvantitatiivisesti ja mallien pohjalta ennustaa biologisten järjestelmien käyttäytymistä. Biofysiikka auttaa ennen kaikkea eläinten elimistön, kasvien, ja muiden eliöiden toiminnan ja rakenneosien koostumuksen ymmärtämisessä. Biofysikaalista tietoa voidaan soveltaa lääkkeiden kehittämisessä, annostelussa ja kohdentamisessa oikeaan paikkaan elimistössä, sairauksien diagnosoinnissa ja hoitamisessa sekä kybernetiikassa ja robotiikassa.


title: Biofysiikka

text: Biofysiikkaa voi opiskella Suomessa tällä hetkellä Oulun yliopistossa ja hieman erilaisilla painotuksilla myös Itä-Suomen yliopistossa lääketieteen fysiikan koulutusohjelmassa, Helsingin yliopistossa, Teknillisen korkeakoulun teknillisen fysiikan koulutusohjelmassa ja Tampereen teknillisen yliopiston fysiikan laitoksessa.


title: Biofysiikka

text: Suomen ensimmäinen biofysiikan professori oli Martti Mela (1933–2005), joka toimi professorina Oulun yliopistossa 1975–1998.


title: Melrose Place

text: Melrose Place oli Aaron Spellingin ja Darren Starin luoma saippuaooppera, jota esitettiin televisiossa vuodesta 1992 vuoteen 1999. Se oli alun perin spin-off-sarja "Beverly Hills 90210:sta".


title: Melrose Place

text: Melrose Place on asuntorakennus Los Angelesin West Hollywoodissa. Tarinan alussa Kelly (Jennie Garth) lähtee vähäksi aikaa Beverly Hillsistä tavoitellakseen komeaa Jake Hansonia (Grant Show), mutta palaa tajuttuaan heidän olevan aivan eri maailmoista.


title: Melrose Place

text: Ensimmäisen tuotantokauden aikana "Melrose Place" oli suhteellisen vakava draamasarja, joka keskittyi kuvaamaan Los Angelesiin unelmiensa perässä tulevia nuoria ihmisiä. Katsojaluvut olivat kuitenkin huonot, joten ajan kuluessa se kehittyi saippuasarjamaisempaan suuntaan. Suuri käännekohta "Melrose Placelle" oli "Dynastia"-sarjassa näytelleen Heather Locklearin ilmestyminen ohjelmaan ensimmäisen kauden lopussa. Hän esitti juonittelevaa Amanda Woodwardia.


title: Melrose Place

text: Tohtori Michael Mancini (Thomas Calabro) oli ainoa alkuperäinen hahmo, joka esiintyi sarjan jokaisella kaudella. Jane Andrews Mancini (Josie Bissett) oli välissä tauolla, mutta palasi viimeiselle kaudelle. Michaelin ja Janen piti alun perin olla sarjan vakain pari, mutta pian Michael kuitenkin alkoi pettää Janea tohtori Kimberly Shaw'n (Marcia Cross) kanssa ja meni tämän kanssa kihloihin erottuaan Janesta. Tämän jälkeen Michael avioitui vielä Janen stripparisiskon Sydneyn (Laura Leighton) kanssa. Michaelilla ja Kimberlyllä oli vuosia kestävä viha-rakkaussuhde, joka päättyi Kimberlyn kuolemaan vuonna 1997. Suhteen syynä oli Kimberlyn ja Michaelin auto-onnettomuus, jonka jälkeen Michael luuli Kimin kuolleen ja meni naimisiin Sydneyn kanssa. Kimberlylle tuli onnettomuuden seurauksena aivokasvain, jonka takia myös Kimberlyn mielenterveys horjui pahasti aina skitsofrenisiin oireisiin asti.


title: Melrose Place

text: Michaelin ainoa oikea ystävä oli Matt Fielding (Doug Savant). Hän tuki myös aina Kimberlya. Matt oli homo, ja joutui sarjassa tämän takia usein häiriköidyksi, erotetuksi ja hakatuksi. Mattilla ei ollut sarjassa kovin monta suhdetta, ja ne ainoatkin päättyivät aina huonosti; kerran eräs hänen rakastajistaan jopa lavasti hänet syylliseksi murhaan. Doug Savant lähti "Melrose Placesta" vuonna 1997, minkä jälkeen Matt kuoli auto-onnettomuudessa.


title: Melrose Place

text: Muita alkuperäisiä hahmoja olivat Rhonda (Vanessa Williams), joka kirjoitettiin ulos sarjasta ensimmäisen kauden jälkeen, kroonisesti masentunut valokuvaaja Jo (Daphne Zuniga) sekä rakastavaiset Alison (Courtney Thorne-Smith) ja Billy (Andrew Shue). Billy oli alussa jonkin aikaa Amandan kanssa, mutta palasi Alisonin luokse, joka kuitenkin myöhemmin jätti tämän alttarille. Alisonin jälkeen Billy meni naimisiin rikkaan ja hemmotellun Brooken (Kristin Davis) kanssa, kun taas Alison avioitui Brooken isän (Perry King) kanssa. Brooke ja hänen isänsä yrittivät ohjailla Alisonin ja Billyn elämää kunnes he molemmat kuolivat traagisesti. Alisonista tuli alkoholisti ja Billy alkoi seurustella Samanthan (Brooke Langton) kanssa.


title: Melrose Place

text: Vuonna 1995 sarjaan saapui Jack Wagner, joka esitti tohtori Peter Burnsia. Burns melkein tappoi Amandan leikkauspäydälle, minkä jälkeen hänet pidätettiin. Peter ja Amanda kuitenkin päätyivät yhteen monta kertaa sarjan edetessä.


title: Melrose Place

text: Kautena 1996–1997 sarjaan tuli taas uusia hahmoja: Megan (Kelly Rutherford), ravintoloitsijat Kyle (Rob Estes) ja Taylor (Lisa Rinna) sekä Michaelin sisko Jennifer (Alyssa Milano). Tällä kaudella monet pitkäaikaiset hahmot jättivät ohjelman. Samin isä tappoi vahingossa Sydneyn, ja Billy ja Jennifer lähtivät kaupungista ja muuttivat Italiaan vuonna 1998. Myös Jake ja Alison muuttivat pois ja Kimberly kuoli auto-onnettomuutta seuranneeseen aivokasvaimeen.


title: Melrose Place

text: Vuoden 1999 alussa FOX-kanava päätti lopettaa sarjan huonojen katsojalukujen ja korkeiden tuotantokustannusten vuoksi.


title: Melrose Place

text: Syksyllä 2008 yhdysvaltalaisilla verkkosivuilla uutisoitiin "Melrose Placen" mahdollisesta paluusta "Beverly Hills 90210:n" paluun innoittamana. The CW alkoi esittää uutta, niin ikään nimellä "Melrose Place" esitettyä sarjaa vuonna 2009, mutta sarjan tuotanto lopetettiin vain yhden tuotantokauden jälkeen vuonna 2010. Uudessa "Melrose Placessä" esiintyivät uusien näyttelijöiden lisäksi myös aiemmasta sarjasta tutut Josie Bissett, Thomas Calabro, Laura Leighton, Heather Locklear ja Daphne Zuniga.


title: Parthenios

text: Parthenios Nikaialainen (, , ensimmäinen vuosisata eaa.) oli kreikkalainen kieliopintutkija ja runoilija. Hän oli kotoisin Bithynian Nikaiasta.


title: Parthenios

text: Cinna otti hänet vangiksi ja vei hänet Roomaan vuonna 72 eaa. Hän kävi Neapoliissa, jossa hän opetti Vergiliukselle kreikkaa. Muuten hän eli Aleksandriassa.


title: Parthenios

text: Parthenios kirjoitti elegioita, erityisesti kuolleiden muistolle, sekä lyhyitä eeppisiä runoja. Hänen ainoa säilynyt teoksensa on "Erotika Pathemata" ("Rakkauden suruista"), jonka hän kirjoitti runoilija Cornelius Gallukselle. Se on kokoelma, joka sisältää 36 rakkaustarinaa, jotka kaikki päättyvät onnettomasti. Ne on lainattu eri historioitsijoilta ja runoilijoilta. Nämä tarinat ovat arvokkaita siksi, että niistä saa paljon tietoa aleksandrialaisista runoilijoista ja kieliopintutkijoista, sillä Parthenios mainitsi lähteensä runoissaan.


title: Parthenios

text: Parthenioksen sanotaan eläneen Tiberiuksen valtaannousuun vuonna 14 saakka. Häntä kutsutaan usein "viimeiseksi aleksandrialaiseksi".


title: Madeleine Albright

text: Madeleine Korbel Albright, alun perin Marie Jana Korbelová (s. 15. toukokuuta 1937 Praha, Tšekkoslovakia) oli järjestyksessään 64. Yhdysvaltain ulkoministeri. Hän on ensimmäinen kyseisessä virassa toiminut nainen.


title: Madeleine Albright

text: Bill Clinton nimitti Albrightin ulkoministeriksi vuonna 1996. Ennen ulkoministeriksi nousuaan hän oli ollut YK:ssa Yhdysvaltojen lähettiläänä.


title: Madeleine Albright

text: Albright kävi koulunsa sveitsiläisessä sisäoppilaitoksessa, muutti Yhdysvaltoihin vanhempineen 1950 paettuaan ensin Isoon-Britanniaan kommunistien valtaannousua 1948. Albright puhuu sujuvasti englantia, ranskaa, tšekkiä, venäjää ja puolaa.


title: Madeleine Albright

text: Madeleine Albrightin alkuperäinen nimi on Marie Jana Korbelová. Hän sai katolisen kasvatuksen; Albrightin vanhemmat olivat kääntyneet juutalaisuudesta katolilaisuuteen välttääkseen juutalaisvainot. Vuonna 1939 Korbelin perhe pakeni Englantiin sen jälkeen, kun Saksa miehitti Böömin ja Määrin alueet. Monet Albrightin sukulaisista kuolivat holokaustissa, joten pako Englantiin pelasti todennäköisesti tämän hengen. Sodan jälkeen perhe muutti Belgradiin, jossa Madeleinen isä Josef Korbel toimi Tšekkoslovakian Jugoslavian-suurlähettiläänä.


title: Madeleine Albright

text: Vuonna 1948 perhe muutti Yhdysvaltoihin, kun kommunistit ottivat vallan Tšekkoslovakiassa. Madeleine opiskeli Sveitsissä ja Yhdysvalloissa. Albrightistä tuli Yhdysvaltojen kansalainen vuonna 1957. Toukokuussa 1959 hän meni naimisiin chicagolaisen journalistin Joseph Medill Patterson Albrightin kanssa, ja avioliitosta syntyi kolme tytärtä. Madeleine ja Joseph erosivat 1982. Vuonna 1996 Albright sai tietää että hänen isovanhempansa oli murhattu Auschwitzissa ja Theresienstadtissa. Albright on kertonut ettei tiennyt vanhempiensa olleen juutalaisia kuin vasta aikuisiässä.


title: Madeleine Albright

text:
Albright tuli Yhdysvaltain YK-suurlähettiläs 9. helmikuuta 1993. YK-uransa aikana hänellä oli kivinen suhde YK:n pääsihteerin Boutros Boutros-Ghalin kanssa. YK:n päätökseen vaikutti voimakkaasti se, että Yhdysvaltain ulkoministerinä Albright pyrki vaikuttamaan muihin turvallisuusneuvoston jäsenmaihin niin, ettei Ruandan tapahtumia julistettaisi kansanmurhaksi, koska silloin kansainvälinen oikeus olisi velvoittanut YK:n jäsenmaat toimimaan. Tähän oli syynä että Yhdysvaltain asevoimat olivat kärsineet nöyryytyksen Mogadishun taistelussa Somaliassa, ja Valkoisessa talossa oli juuri saatu valmiiksi asiakirja "Presidential Decision Directive 25", jossa esitettiin syitä vähentää Yhdysvaltojen osallistumista YK:n rauhanturvatehtäviin. Tästä syystä Yhdysvallat vastusti YK:n lisäjoukkojen lähettämistä Ruandaan.
Albright on katunut toimintaansa asiassa myöhemmin ja sanonut että YK:n olisi pitänyt puuttua asiaan.


title: Madeleine Albright

text:
Bill Clinton nimitti Albrightin Yhdysvaltain ulkoministeriksi 5. joulukuuta 1996, ja senaatti vahvisti hänen nimityksensä yksimielisesti 99-0.
Ulkoministerikautensa aikana Albright joutui käsittelemään Kosovon kriisiä. Hän tapasi ensimmäisenä Yhdysvaltojen edustajana vuonna 2000 Pohjois-Korean johtajan Kim Jong Ilin Pjongjangissa.


title: Madeleine Albright

text: Vuonna 2012 presidentti Barack Obama myönsi Albrightille Vapauden mitalin.


title: Nikarkhos

text:
Nikarkhos (ensimmäinen vuosisata) oli kreikkalainen runoilija. Hän oli tunnettu lähinnä epigrammeistaan, joista on säilynyt 42, sekä satiirisista runoistaan.
Joitakin hänen kirjoituksiaan on löydetty Egyptistä Oksyrhynkhoksesta.


title: Nikarkhos

text: Nikarkhos oli paremmin tunnetun latinaksi kirjoittaneen Marcus Valerius Martialiksen aikalainen. Tämä sai häneltä vaikutteita.


title: Nikarkhos

text: Katkelma Nikarkhokselta:


title: Artsakhin tasavalta

text: Artsakhin tasavalta (arm. Արցախի Հանրապետություն Arts'akhi Hanrapetut'yun) on itsenäiseksi julistautunut armenialaisenemmistöinen alue Kaukasuksella Azerbaidžanin rajojen sisällä. Vuosina 1991–2017 sen nimi oli Vuoristo-Karabahin tasavalta.


title: Artsakhin tasavalta

text: Eri käsitysten mukaan se on joko itsenäinen valtio, Azerbaidžanin tai Armenian osa. YK:n päätöslausuman mukaan alue kuuluu Azerbaidžaniin. Pitkään jatkuneiden kahnausten jälkeen kiistanalainen alue irtautui Azerbaidžanista yksipuolisesti vuonna 1991, minkä jälkeen oli sota. Mikään ulkomaa ei ole tunnustanut Vuoristo-Karabahia itsenäiseksi. Azerbaidžan on silloin tällöin uhannut liittää alueen takaisin itseensä.


title: Artsakhin tasavalta

text:
Tasavallan pinta-ala on 11 500 km², ja vuonna 2013 siellä asui arviolta oli 148 100 ihmistä. Niistä yli 95 prosenttia oli armenialaisia.
Pääasiallinen uskonto onkin Armenian apostolinen kirkko.
Tasavallan pääkaupunki on Stepanakert. Toisen merkittävän kaupungin Şuşan sanotaan olevan täysin raunioina sodan jäljiltä.
Nähtävyyksiä ovat muutamat historialliset luostarit.


title: Artsakhin tasavalta

text: Vuoristo-Karabahin historia alkaa vuodesta 95 eaa. Se on ollut vuoroin muslimien ja vuoroin kristittyjen hallinnoima, vuodesta 1822 venäläisten hallinnassa ja myöhemmin Neuvostoliiton osa.


title: Artsakhin tasavalta

text: Vuonna 1983 alkoi alueen armenialaisten nationalistinen liikehdintä. Se johti jo vuonna 1986 azerien karkotuksiin alueelta. Ne yleistyivät ja jatkuivat seuraavina vuosina. Kymmenet tuhannet alueen armenialaiset vaativat neuvostojohtaja Gorbatsovilta Vuoristo-Karabahin liittämistä Armeniaan 1987. Seuraavana vuonna alue irrottautui Azerbaidžanista. Se johti azerien poisajamiseen Armeniasta ja armenialaisten poisajamiseen Azerbaidžanista. Azerit kostivat Vuoristo-Karabahin azerien karkotukset verisesti Sumgaitin ja Bakun pogromeissa, jotka neuvostoarmeija pysäytti.


title: Artsakhin tasavalta

text: Vuonna 1991 alueen johto julisti sen itsenäiseksi. Kansanyhmien väliset konfliktit voimistuivat. Armenian alueella järjestämässä kansanäänestyksessä selvä enemmistö tuki itsenäisyyttä, mutta azerit boikotoivat äänestystä. Vuosina 1992-1994 käytiin sota jossa Armenia valtasi Vuoristo-Karabahiin alueen. Tulitauko solmittiin 12. toukokuuta 1994. Vuoristo-Karabakhin ja sitä ympäröivän alueen johtoon jäivät etniset armenialaiset.


title: Artsakhin tasavalta

text:
Vuonna 1995 järjestettiin Vuoristo-Karabakhin parlamenttivaalit. Robert Kotšarjanista tuli virkaatekevä presidentti, ja hänen asemansa vahvistettiin seuraavan vuoden presidentinvaaleissa.
Vuonna 1997 Kotšarjanista tuli Armenian pääministeri, ja hänen seuraajakseen Vuoristo-Karabakhissa valittiin Arkadi Gukasian. Armenia ja Azerbaidžan hyväksyivät ETYJin rauhanehdotuksen.


title: Artsakhin tasavalta

text: Maaliskuussa 2008 levottomuudet roihahtivat uudelleen, ja Armenia ja Azerbaidžan syyttelivät toisiaan niiden aloittamisesta. YK:n yleiskokous antoi päätöslauselman, jonka mukaan alue kuuluu Azerbaidžaniin. Lauselmassa vaaditaan Armenian miehitysjoukkoja vetäytymään alueelta ja päästämään azerbaidžanilaiset palaamaan koteihinsa. Päätös ei ollut yksimielinen; Angola, Armenia, Intia, Ranska, Vanuatu, Venäjä ja Yhdysvallat vastustivat sitä.


title: Artsakhin tasavalta

text: Armenia ja Azerbaidžan neuvottelivat tuloksetta Vuoristo-Karabahin kysymyksestä marraskuusta 2008 marraskuuhun 2009.


title: Artsakhin tasavalta

text: Keväällä 2011 uutisoitiin tilanteen olevan epävakaa, ja yhdeksän kilometriä Stepanakertin pohjoispuolelle on rakenteilla lentokenttä (). Azerbaidžan on kuitenkin uhannut ampua alas tälle suunnitelmien mukaan toukokuussa 2011 avautuvalle Stepanakertin kansainväliselle lentokentälle lentävät siviililentokoneet.


title: Artsakhin tasavalta

text: Elokuussa 2014 levottomuudet roihahtivat uudelleen, ja Armenia ja Azerbaidžan syyttelivät toisiaan niiden aloittamisesta.


title: Artsakhin tasavalta

text: Vuonna 2017 Vuoristo-Karabahin tasavalta muutti nimensä Artsakhin tasavallaksi


title: Artsakhin tasavalta

text: Azerbaidžan katsoo että alue on anastettu siltä sodassa. Siksi maa on uhannut moneen otteeseen palauttaa alueen itselleen. Vuodesta 2008 armenialaisten ja azerien väliset rajakahakat ovat lisääntyneet.


title: Artsakhin tasavalta

text: Artsakhin tasavallalla ja Armenialla on hyvin läheiset suhteet. Artsakhin tasavallan entisestä presidentistä Robert Kotšarjanista tuli myöhemmin Armenian pääministeri ja myöhemmin presidentti. Artsakhin tasavallassa puhutaan virallisena kielenä armeniaa ja käytetään samaa valuuttaa kuin Armeniassa. Myös tasavallan lippu muistuttaa paljon Armenian lippua.Armenialaisia kohtaan myönteinen sivusto:


title: Avohoito

text: Avohoito on ohjattua terveyden- tai sairaanhoitoa, jossa potilas asuu omassa kodissaan eikä vietä pitkiä aikoja laitoksessa tai sairaalan vuodeosastolla. Siihen kuuluu kuntoutus ja sairauksien ehkäisy esimerkiksi terveysneuvonnan avulla. Päihdepalveluiden avohoidossa pyritään vaikuttamaan myös potilaan yleiseen elämäntilanteeseen, kuten toimeentuloon ja asumiseen.


title: Avohoito

text: Pyrkimyksenä on että avohoidon palveluilla edistetään ja ylläpidetään kuntalaisten terveyttä ja toimintakykyä sekä ehkäistään ja hoidetaan sairauksia. Samalla vältetään laitostumista. Toisinaan avohoitoon ohjaavan päätöksen taustalla ovat kuitenkin taloudelliset syyt. Etenkin mielenterveyspotilaiden avohoito on herättänyt yhteiskunnallista keskustelua.


title: Avohoito

text: Avohoitoa suositaan etenkin päihdekuntoutuksessa, jossa toivotaan potilaan oppivan tuetun hoitojakson aikana elämään omaa arkielämäänsä raittiina. Aina potilas ei ole kypsä avohoitoon, vaan hoitosuhde aloitetaan laitosjaksolla.


title: Avohoito

text: Psykiatrian puolella painotus siirtyi laitoshoidosta avohoitoon 1980- ja 1990-luvun taitteessa. Psykiatristen sairaalahoitopaikkojen vähentämistä ei kuitenkaan seurannut vastaavan suuruinen avohoidon resurssien lisääminen. Nykyisin mielenterveyslain mukaan avohoito on ensisijainen hoitomuoto mielenterveyden häiriöissä. Valtaosa skitsofreniatapauksista hoidetaan psykiatrisessa avohoidossa. Psykiatrisen avohoidon potilaista noin neljänneksellä on skitsofreniadiagnoosi.


title: Avohoito

text: Yhdysvalloissa laitoshoidon korvaaminen avohoidolla on johtanut vankilaväestön kasvamiseen. Monet mielenterveyshäiriöistä kärsivät ovat siis vankilassa aikaisemman psykiatrisen laitoshoidon sijaan. Yhdysvalloissa mielenterveyshäiriöistä kärsivät usein vangitaan hoitamisen sijaan. Vankiloissa on runsaasti psykoosista kärsiviä.


title: Risti

text: Risti on geometrinen kuvio, joka koostuu kahdesta viivasta, jotka leikkaavat toisensa 90° kulmassa niin että toinen tai kumpikin viivoista jakaantuu kahteen osaan.


title: Risti

text: Risti on yksi vanhimmista ihmisten käyttämistä symboleista, ja se on eri muodoissaan usean uskonnon tunnuksena. Erityisesti kristinusko käyttää ristiä tunnuksenaan. Kristinuskossa krusifiksi eli risti, josta riippuu Jeesuksen ruumis, kuvaa Kristuksen kärsimyksiä. Avoin risti taas on toivon symboli, sillä se muistuttaa kristinuskon keskeisestä opista, Jeesuksen ylösnousemuksesta ja Taivaaseen astumisesta. Pohjoismaiden ristiliput viittaavat kristinuskoon. Joissain yhteyksissä, etenkin hautakivissä ja kuolinilmoituksissa, risti merkitään henkilön kuolinpäivän edelle.


title: Risti

text: Risti tieteellisessä tekstissä merkitsee yleisimmin alaviitettä, mutta esimerkiksi biologiassa myös sukupuuttoon kuollutta eliölajia tai -ryhmää ja matematiikassa lineaarisen operaattorin Hermiten konjugaattia.


title: Erasmus

text: Erasmus voi viitata seuraaviin henkilöihin tai asioihin:


title: Karjalan Liitto

text: Karjalan Liitto on karjalaisen kulttuurin harrastus- ja kansalaisjärjestö. Karjalan Liitto koostuu 15 piiristä, Karjalaisten Pitäjäyhdistysten Liitosta, Karjalaisten Sukuyhteisöjen Liitosta sekä noin 400 jäsenyhdistyksestä, joissa on yhteensä yli 35 000 henkilöjäsentä. Liiton päämaja on Karjalatalo, jossa on erilaista karjalaistoimintaa.


title: Karjalan Liitto

text: Liiton perustivat luovutetun Karjalan kunnat, seurakunnat ja maakuntajärjestöt heti talvisodan päättymisen jälkeen 20. huhtikuuta 1940. Alkuvuosina tärkeimpänä tehtävänä oli ajaa siirtokarjalaisten etuja asutus- ja korvauskysymyksissä.


title: Karjalan Liitto

text: Karjalan Liitto on elinvoimainen kaikkien suomalaisten karjalaisuuden foorumi. Se edistää karjalaista kulttuuria, tuo esille karjalaisen identiteetin suomalaisuudessa ja ylläpitää vuorovaikutusta Karjalan alueeseen. Karjalan Liitolla on kolme toiminta-aluetta; kulttuuri, historia ja karjalaiset juuret. Karjala-kysymyksessä Karjalan Liitto tekee yhteistyötä Suomen valtiojohdon ja Euroopan unionin kanssa.


title: Karjalan Liitto

text: Liiton vuosittainen päätapahtuma on Karjalaiset kesäjuhlat, jotka pidetään eri puolilla Suomea.


title: Karjalan Liitto

text: Liiton hallitus ja valtuusto valitaan joka kolmas vuosi pidettävässä liittokokouksessa. Liittokokousedustajia ovat jäsenseurojen ja yhdistysten liiton sääntöjen mukaisesti nimetyt kokousedustajat.


title: Karjalan Liitto

text: Liiton puheenjohtajana on toiminut vuodesta 2017 kansanedustaja Pertti Hakanen. Toiminnanjohtaja on Satu Hallenberg (2007–).


title: Karjalan Liitto

text: Karjalan Liittona tunnetaan myös vuonna 1920 perustettu ja lyhyen aikaa toiminut itäkarjalaisten edunajaja Karjalan Liitto – Pro Carelia, jonka johtajana toimi E. N. SetäläKarjalan Liiton jäsenyhteisöt ovat:


title: Turkin lippu

text: Turkin lippu (, tarkoittaa kuuta ja tähteä) on Turkin kansallislippu. Sen mittasuhteet ovat 2:3. Se pohjautuu Osmanien lippuun. Turkin lippu nykyisessä muodossaan otettiin käytöön 5. kesäkuuta 1936. Lipun tähti ja puolikuu ovat islaminuskon tyypillisiä symboleja. Lipussa esiintyvä tähti oli alun perin vuonna 1793 kahdeksansakarainen, mutta vuosien saatossa se on muuttunut viisisakaraiseksi. Lippu muistuttaa suuresti Tunisian lippua.


title: Arla Foods

text: Arla Foods on kansainvälinen meijeriosuuskunta, jonka pääkonttori sijaitsee Aarhusissa, Tanskassa. Osuuskunnalla on runsaat 13 000 jäsentä seitsemässä Länsi-Euroopan maassa: Ruotsissa (25 %), Tanskassa (23 %), Saksassa (21 %), Isossa-Britanniassa (21 %), Belgiassa, Luxemburgissa ja Hollannissa.


title: Arla Foods

text: Arla Foods on Pohjoismaiden suurin maitotuotteiden valmistaja. Osuuskunnan liikevaihto vuonna 2014 oli 10,6 miljardia euroa ja henkilökunnan lukumäärä noin 19 000.


title: Arla Foods

text: Yhtiömuodoltaan Arla Foods on tanskalainen osuuskunta (Andelsselskab med begrænset ansvar, lyh. a.m.b.a.). Tytäryhtiöitä ja muita osakkuusyrityksiä osuuskunnalla on toista sataa noin 30 maassa. Suomen Arla-yhtiön omistaa ruotsalainen Arla Foods AB, jonka omistaja on emo-osuuskunta.


title: Arla Foods

text: Arla-yhtiöt hankkivat maitoraaka-ainetta vuonna 2014 noin 13,4 mrd. kiloa, josta 11,7 mrd. kiloa tuli osuuskunnan jäseniltä. Maidon ostohinta oli keskimäärin 42 senttiä kilolta.


title: Arla Foods

text: Arlan tärkeimmät tuotemerkit ovat Arla, Lurpak (voi ja muut levitteet) ja Castello (juustot).


title: Arla Foods

text: Arla Foods syntyi ruotsalaisen osuuskunta "Arlan" ja tanskalaisen osuustoiminnallisen yhtiön "MD Foodsin" yhdistyessä vuonna 2000. Arla Foods laajeni vuosina 2004–12, kun se perusti tai siihen liitettiin maitoalan liiketoimintoja useassa maassa: Kanadassa, Kiinassa, Yhdysvalloissa, Tanskassa, Suomessa, Isossa-Britanniassa, Venäjällä, Hollannissa, Saksassa, Belgiassa ja Luxemburgissa. Marraskuussa 2006 Arla osti 30 % suomalaisen Ingman Foodsin meijeriliiketoiminnasta ja loppuosan elokuussa 2008.


title: Arla Foods

text: Arlan yhteistyömeijerin maitojauheessa havaittiin elokuussa 2008 melamiinia. Asian tultua ilmi yritys lopetti äidinmaitovastikkeiden valmistamisen Kiinassa. Melamiini aiheutti munuaiskivien muodostumisen äidinmaidonvastiketta saaneille lapsille. Lisäksi kolme lasta kuoli myrkytyksen seurauksena. Kiinan terveysministeriön mukaan vastikkeeseen joutunut melamiini on aiheuttanut yli 6 000 sairastumista. Melamiini joutui maitoon, kun maidontuottajat ja välittäjät jatkoivat maitoa vesilisällä ja tämän piilottamiseksi oli melamiinilla nostettu valkuaispitoisuus ennalleen ja näin vältetty ilmitulo vilppitesteissä.


title: Lautoka

text: Lautoka on Fidžin saarivaltion toiseksi suurin kaupunki ja tärkeä satama. Se sijaitsee Viti Levun saaren luoteisrannikolla. Kaupungin väkiluku oli 71 573 vuoden 2017 väestönlaskennassa. Lautokan pinta-ala on 1 607 km².


title: Lautoka

text: Lautokan tärkein vientituote on sokeriruoko. Suurin osa Fidžin sokerisadosta viedään Lautokan sataman kautta. Lautokan ympäristö on maan tuottoisinta sokeruruo'on kasvatusaluetta. Kaupungissa sijaitsee myös sokeritehdas. Lautokan edustalla sijaitsee korallisaaria, joilla on useita lomailukeskuksia.


title: Lautoka

text: Nadiissa, noin 25 kilometriä Lautokasta etelään, sijaitsee maan tärkein kansainvälinen lentokenttä.


title: Labasa

text: Labasa eli Lambasa on pikkukaupunki Fidžin saarivaltiolla. Sen asukasluku oli 26 601 vuonna 2017.


title: Labasa

text: Labasa on Vanua Levun saaren hallinnollinen keskus ja yksi sen tärkeimmistä asutuskeskuksista. Siellä on myös saaren lentoasema. Kaupunkia ympäröivät alueet ovat pääasiassa maanviljelyskäytössä, tärkeimpänä viljelykasvinaan sokeriruoko. Kaupungissa onkin sokeritehdas.


title: Diili

text: Diili on yhdysvaltalainen tositelevisiosarjaformaatti, josta on tehty versio myös Suomessa.


title: Diili

text: Diilin () alkuperäisessä yhdysvaltalaisversiossa ryhmä kilpailijoita mittelee liikemiestaidoissaan ja tavoittelee työpaikkaa liikemies Donald Trumpin yhtiössä. Kaksi kilpailijoiden muodostamaa joukkuetta suorittavat erilaisia tehtäviä, ja hävinneen joukkueen jäsenistä muutama joutuu pudotusuhan alle. Näistä Trump erottaa yhden kilpailijan pääsääntöisesti joka jaksossa.


title: Diili

text: Tuotantokausina 7–9 sekä kaudesta 11 eteenpäin kilpailijat ovat olleet julkisuuden henkilöitä, joiden tehtävänä on kerätä rahaa hyväntekeväisyyteen. Julkkis-Diilissä kilpailijoina ovat olleet esimerkiksi koripallotähti Dennis Rodman, näyttelijä-koomikko Joan Rivers ja hänen tyttärensä Melissa Rivers, sekä laulaja-lauluntekijä LaToya Jackson, näyttelijä Gary Busey, ja toimittaja Geraldo Rivera.


title: Diili

text: Tuomarina sarjassa sen ensimmäiset 14 kautta oli Donald Trump apunaan perheenjäseniään, kuten tytär Ivanka Trump.


title: Diili

text: Trump lopetti ohjelmassa kauden 14 jälkeen aloitettuaan presidentinvaalikampanjansa, ja hänen tilalleen tuomariksi tuli Arnold Schwarzenegger. "Julkkis-Diilin" kausi 15 kuvattiin vuonna 2016, ja sitä alettiin esittää Yhdysvalloissa tammikuussa 2017. Ohjelman katsojaluvut ovat jääneet pieniksi, ja Schwarzenegger on ilmoittanut ettei aio jatkaa ohjelmassa enää toista kautta.


title: Diili

text: MTV3 on esittänyt sarjan yhdysvaltalaisesta versiosta kaksitoista tuotantokautta, joista ensimmäinen esitettiin ennen Diilin kotimaista versiota. Kahdestoista kausi alkoi Suomessa 31.5.2016.


title: Diili

text:
Ohjelman brittiläistä versiota on Suomessa esittänyt AVA.
Sarjasta tehtiin suomalainen versio, joka alkoi 16. tammikuuta 2005 ja päättyi 24. huhtikuuta 2005. Kilpailijat tavoittelivat työpaikkaa Jari Sarasvuon yritykseen Trainers' Houseen. Sarasvuon lisäksi avustajina toimivat Minna Varajärvi, Jouni Eronen, Kristiina Uurasmaa ja Marc Moberg.


title: Diili

text: Kilpailijat olivat:


title: Diili

text: Tuotantokauden voitti Olli Rikala, joka sai paikan firmassa. Rikalan lisäksi Jari Sarasvuo palkkasi neljä muuta kilpailijaa: Jan Saarisen, Tiina Kalliokosken, Sami Niemen ja Tatjana Heikkisen töihin perustamansa Trainers' Housen tytäryhtiöön Ignis Oy:lle. Jan Saarisesta tuli kyseisen yhtiön toimitusjohtaja. Rikala siirtyi toisen yrityksen palvelukseen muutaman vuoden kuluttua.


title: Diili

text: Syksyllä 2009 esitetyllä tuotantokaudella kilpailijat tavoittelivat myyntijohtajan tehtävää Hjallis Harkimon asuinalueprojektille Sipooseen. Johtoryhmän jäseniä 2. tuotantokaudella olivat Harkimon ohella Helena Karihtala ja Keijo Säilynoja. Kausi alkoi 14. syyskuuta 2009 ja päättyi 30. marraskuuta 2009.


title: Diili

text: Kilpailijat olivat:Kolmannella tuotantokaudella Harkimo haki rakennusprojektin toimitusjohtajaa Hankoon. Harkimon entinen aviopuoliso Leena Harkimo sekä edellisen tuotantokauden voittaja Antti Seppinen toimivat johtoryhmän jäseninä. Kausi alkoi 13. syyskuuta 2010 ja päättyi 29. marraskuuta 2010.


title: Diili

text: Kilpailijat olivat:Neljännen tuotantokauden esittäminen alkoi 19. syyskuuta 2011 ja finaalijakso nähtiin 5.12.2011. Tällä kaudella etsittiin kehitysjohtajaa Hjallis Harkimon omistamalle Vierumäen urheiluopistolle. Johtoryhmän jäsenet olivat Maija Nyman ja Heimo Hakkarainen.


title: Diili

text: Ohjelman viidennen tuotantokauden kaikki kilpailijat olivat julkisuuden henkilöitä. Ohjelmaa luotsasi edelleen Hjallis Harkimo. Harkimon neuvonantajina toimivat Marttaliiton toiminnanjohtaja Marianne Heikkilä sekä Hjalliksen poika Joel Harkimo.


title: Diili

text: Diili tekee paluun vuonna 2018. Ohjelman kautta haetaan markkinointijohtajaa Starsquad-yhtiöön joka on erikoistunut kansainväliseen esports-tapahtumiin. Ohjelma esitetään syyskuussa 2018. Ohjelmaa luotsaa edelleen Hjallis Harkimo. Harkimon neuvonantajina toimivat Riia Martinoja sekä Hjalliksen poika Joel Harkimo.


title: Diili

text: Ohjelmaan osallistuvat:


title: Joaquín Rodrigo

text: Joaquín Rodrigo Vidre (22. marraskuuta 1901 Sagunto – 6. heinäkuuta 1999 Madrid) oli espanjalainen säveltäjä. Hänen tunnetuin teoksensa on kitarakonsertto "Concierto de Aranjuez" vuodelta 1939.


title: Joaquín Rodrigo

text: Rodrigo syntyi Saguntossa, Valencian maakunnassa. Hänen isänsä oli Vicente Rodrigo Peirats ja äitinsä tämän toinen vaimo Juana Ribelles. Saguntossa puhkesi vuonna 1905 kurkkumätäepidemia, joka vaati useiden lasten hengen. Myös Joaquín sairastui. Hän selvisi mutta sokeutui sairauden takia. Säveltäjän mukaan juuri sokeus saattoi olla tärkeä osatekijä hänen uranvalinnassaan.


title: Joaquín Rodrigo

text: Kun poika oli 4-vuotias, perhe muutti Valenciaan. Hän opiskeli sokeiden lasten koulussa ja kiinnostui pian kirjallisuudesta ja musiikista. Hän sai Valenciassa musiikinopetusta Francisco Antichilta, Enrique Gomálta ja Eduardo López Chávarrilta. Rodrigosta kehittyi erinomainen pianisti ja hän opiskeli myös viulun- ja sellonsoittoa. Hän ei kuitenkaan koskaan virallisesti ollut paikallisen konservatorion oppilas. Espanjalaiseen kirjallisuuteen häntä perehdytti Rafael Ibáñez.


title: Joaquín Rodrigo

text: Rodrigon varhaiset teokset olivat pienimuotoisia. Hänen ensimmäinen opuksensa on "Kaksi luonnosta viululle ja pianolle" vuodelta 1923. Hän sävelsi samana vuonna myös muita teoksia, joista yhden hän myöhemmin sovitti teokseensa "Música para un jardin" (1957). Rodrigon ensimmäinen teos suurelle orkesterille oli "Juglares", jonka kantaesitystä vuonna 1924 johti Enrique Izquierdo. Säveltäjä koki esityksen onnistuneeksi ja osallistui pian kansalliseen kilpailuun teoksella "Cinco piezas infantiles". Se esitettiin vuonna 1929 myös Pariisissa. Säveltäjä muutti Ranskaan, jossa häntä opetti viiden vuoden ajan Paul Dukas.


title: Joaquín Rodrigo

text: Rodrigo tapasi turkkilaisen pianistin Victoria Kamhin, jonka kanssa meni naimisiin 1933. Kamhista tuli myös miehensä tärkein yhteistyökumppani, sillä hän kopioi Rodrigon pistekirjoituksella kirjoittamat sävellykset tavalliselle nuottikirjoitukselle. Pariskunta asettui vuonna 1939 Madridiin. Rodrigosta tuli samana vuonna musiikin historian professori Madridin yliopistoon. Eräs säveltäjän tunnetuimmista teoksista on vuonna 1940 kantaesityksensä saanut kitarakonsertto "Concierto de Aranjuez". Samana vuonna hän pääsi töihin kansallisradioon, ja vuodesta 1939 lähtien Rodrigo hoiti virkaa Espanjan kansallisessa sokeiden liitossa. Hän sai palkinnon pianokonsertollaan "Concierto heroico" ja pääsi musiikkikriitikoksi muutamiin sanomalehtiin.


title: Joaquín Rodrigo

text: Miles Davis julkaisi albumillaan "Sketches of Spain" (1959) jazz-versionsa "Concierto de Aranjuezista". Rodrigo kimpaantui tästä niin, että nosti Davisia vastaan oikeusjutun saamatta kuitenkaan minkäänlaisia korvauksia.


title: Joaquín Rodrigo

text: Rodrigo jatkoi muusikonuraansa vanhuusiälle asti ja sai urallaan useita palkintoja. Hänestä tuli musiikin tohtori "honoris causa" useissa yliopistoissa niin Espanjassa kuin ulkomailla. Vuonna 1991 kuningas Juan Carlos I myönsi hänelle markiisin arvon. Muun muassa James Galway ja Julian Lloyd Webber tilasivat häneltä teoksia. Rodrigon vaimo Victoria kuoli 21. heinäkuuta 1997. Säveltäjä itse eli vielä kaksi vuotta, kunnes hän 6. heinäkuuta 1999 kuoli kotonaan Madridissa 97 vuoden iässä.


title: Joaquín Rodrigo

text: Rodrigo sävelsi elämänsä aikana noin 170 teosta. Niistä tunnetuimpia "Concierto de Aranjuezin" lisäksi ovat esimerkiksi "Fantasía para un gentilhombre" kitaralle ja orkesterille, "Concierto andaluz" neljälle kitaralle ja orkesterille, "Concierto serenata" harpulle ja orkesterille sekä lukuisat muut konsertot. Säveltäjä itse piti tärkeänä myös vokaalimusiikkituotantoaan. Hän sävelsi useita teoksia kuorolle ja yli 60 laulua. Rodrigo sävelsi paljon kitaralle sekä omalle soittimelleen pianolle. Säveltäjä itse ei osannut soittaa kitaraa.


title: Joaquín Rodrigo

text: Joaquín Rodrigolla oli tytär Cecilia (Rodrigo piti merkittävänä sitä seikkaa, että oli syntynyt pyhän Cecilian, muusikkojen suojeluspyhimyksen päivänä, mikä vaikutti nimivalintaan), joka syntyi vuonna 1941. Tämä meni 1960-luvulla naimisiin viulisti Agustín León Aran kanssa ja synnytti Cecilitan ja Patrician, säveltäjän lapsenlapset. Agustín León Ara on ansioitunut muun muassa appensa viuluteosten tulkkina.


title: Oran

text:
Oran on samannimisen maakunnan pääkaupunki Luoteis-Algeriassa. Kaupungin asukasluku oli 2009 noin 600 000. Koko asutuskeskuksen väkiluku on noin 1 320 000.
”Oran” tarkoittaa berberin kielellä ”kahta leijonaa”.


title: Oran

text: Oran sijaitsee Välimeren rannikolla 415 kilometrin päässä maan pääkaupungista Algerista. Oranin pinta-ala on 65 km².


title: Oran

text: Oran perustettiin 900-luvulla. Espanjalaiset valloittivat sen vuonna 1509 Pedro Navarron johdolla. Vuosina 1708-1732 ja 1791-1831 Oran oli osa ottomaanien valtakuntaa. Vuonna 1831 Oran kuitenkin siirtyi Ranskan haltuun. Santa Cruzin linnake sijaitsee Murdjadjo-vuoren rinteellä. Linnake rakennettiin 1500-luvulla.


title: Oran

text: Kaupungille antoi nimen Sidi Maakoud Al Mahaji, joka oli leijonanmetsästäjä. Kaupungintalon symbolina on kaksi isoa leijonaa, jotka voi nähdä kaupungintalon pääoven edessä.


title: Oran

text: Vanhasta Sidi El-Houarin kaupunginosasta on jäljellä enää kortteli. Se oli ennen Oranin keskusta. Alueella on vanha lyseo Saint Louis, vanha Pasha-moskeija 1600-luvulta ja Sidi El-Houarin mausoleumi, joka on pystytetty 1793. Sidi El Houarissa on vaikuttanut eri aikoina arabialainen, turkkilainen, espanjalainen ja ranskalaisen sivilisaatio. Sidi el Houari sijaitsee Murdjadjon itärinteen ja Vanhan sataman välissä. Beyn palatsi ja Oranin vanha kaupungintalo sijaitsevat myös Sidi El Houarissa. Alueella on myös merkkejä 1500-luvun espanjalaisvallan ajasta.


title: Oran

text: Nykyään Oran on merkittävä satamakaupunki ja kauppakeskus. Muun muassa Oranin yliopisto ja Oranin tieteiden ja teknologian yliopisto (USTO) ovat tärkeitä Länsi-Algeriassa.


title: Oran

text: Oranin keskustassa on kaksi pitkää bulevardia: La Rue Mohamed Khemisti ja La Rue d’Arzew -tai- La Rue Larbi ben Mhidi.


title: Oran

text: Oranin kaupunginosat:


title: Oran

text: Oranin metropolialueeseen kuuluvat kunnat Es Senia, Mers-El-Kebir, Bir-El-Djir ja Aïn-El-Turk ja Misserghin. Es Seniassa sijaitsee lentoasema ja yliopisto.


title: Oran

text: Merkittäviä jalkapalloklubeja ovat:


title: Oran

text:
Kaupungin nähtävyyksiä ovat Oranin teatteri ”Abdelkader Alloula” ja kaupungintalo, jotka sijaitsevat molemmat Place d’Armesissa, Oranin keskustassa. Muita merkittäviä rakennuksia ovat kirjastorakennus, joka on aiemmin ollut katedraali, ja moskeija joka toimii entisessä synagogassa. Oranin rautatieasema, La Grande Poste (Iso Posti), ”Front de Mer” -bulevardi ja ”Ahmed Zabana" -museo.
Oranissa on myös ”Medina Jedida” joka tarkoittaa uusi kaupunki, siellä on iso Souk (kauppatori) ja myös ”Sidi Blel Mosole”, Sidi el Houari on kaunis ja vanha alue Oranissa, Sidi el Houari oli vanha keskusta, ja kaupungintalo oli siellä ennen kuin se muutti Place d’Armesiin.
Rai-musiikki on saanut alkunsa Oranista. Se on hyvin suosittua, tunnetuimpina tähtinään Khaled. Yksi hänen tunnetuimmista kappaleistaan on Aïcha, josta monet eri artistit ovat tehneet eri versioita. Cheb Hasni oli algerialainen rai-musiikin esittäjä, jota on nimitetty rai-musiikin prinssiksi. Hasni äänitti kesällä 1987 Chaba Zahouanian kanssa laulun ”Beraka”, joka toi heille heti menestystä. Hasni eli yhä pääasiassa Oranissa, vaikka muulla perheellä oli asumus Ranskassa. Rai-festivaali on iso, vuosittainen tapahtuma, joka järjestetään Oranissa joka vuosi elokuun alussa.


title: Oran

text: Rutto () on Albert Camus’n romaani vuodelta 1947. Teos kertoo ihmisten taistelusta ruttoepidemiaa vastaan algerialaisessa Oranin kaupungissa.


title: Oran

text: Miguel de Cervantes’n komedia "El Gallardo Español" (1615) kertoo dramaattisen historian espanjalaisen Oranista vasta turkkilaisia ja berberiläisiä.


title: Annaba

text: Annaba (), antiikin aikana Hippo Regius, on kaupunki Algeriassa, lähellä Tunisian rajaa. Annaba on Annaban maakunnan pääkaupunki. Kaupungin asukasluku vuonna 2008 oli noin 257 000. Annabassa sijaitsee muun muassa kansainvälinen lentokenttä ja yliopisto, jossa oli lukuvuonna 2013-2014 vajaat 42 000 oppilasta. Kaupungin nimenä on ollut myös Bône.


title: Annaban maakunta

text: Annaban maakunta on yksi Algerian 48 maakunnasta. Se sijaitsee Välimeren rannikolla Koillis-Algeriassa, ja sen pinta-ala on 1 439 km². Maakunnan väkiluku on 609 499 (2008). Maakunnan pääkaupunki on Annaba.


title: Adrarin maakunta

text: Adrarin maakunta () eli wilaya on hallintoalue Algerian Saharassa. Vuonna 1974 perustetun maakunnan pinta-ala on 427 968 neliökilometriä. Sen hallinnollinen keskus on Adrarin kaupunki. Asukkaita on 432 300 henkeä (vuonna 2011, arvio).


title: Adrarin maakunta

text: Maakunta rajoittuu lännessä Tindoufin, luoteessa Becharin, pohjoisessa El-Bayadhin, koillisessa Ghardaïan ja kaakossa Tamanrassetin maakuntiin, etelässä Maliin ja lounaassa Mauritaniaan. Se on etupäässä aavikkoa ja puoliaavikkoa. Alueella sijaitsevat Läntisen Ison Ergin hiekka-aavikko, Tanezrouftin tasangon aavikkoalue ja useita sebkhoiksi kutsuttuja suolatasankoja. Ilmasto on äärimmäisen kuiva ja kuuma. Kasvillisuus on keskittynyt keitaisiin. Elämän mahdollistaa pohjavesi, jota hyödynnetään perinteisen foggara-keinokastelujärjestelmän ja nykyaikaisten vesipumppujen avulla.


title: Adrarin maakunta

text: Maakunta käsittää 11 piirikuntaa eli daïraa, joihin kuuluu yhteensä 28 kuntaa:


title: Adrarin maakunta

text: Asutus on keskittynyt Oued Messaoud -vadin varrella ja Timimounin sebkhan reunoilla sijaitseviin 294 kylään eli ksariin. Historiallisia alueita ovat Gouraran, Tidikeltin ja Touatin keitaat. Tärkeimmät elinkeinot ovat maatalous, liikenne, kaupankäynti ja matkailu sekä kehittyvä öljy- ja kaasuteollisuus.


title: Adrar

text: Adrar tarkoittaa seuraavia asioita:


title: Batna

text: Batna on kaupunki Algeriassa. Se on Batnan maakunnan pääkaupunki. Kaupungin asukasluku on noin 290 000 (vuonna 2008). Siten se on valtion kuudenneksi suurin kaupunki. Lambaesiksen rauniot sijaitsevat kaupungin läheisyydessä.


title: Benguela

text: Benguela on satamakaupunki läntisessä Angolassa. Se sijaitsee valtion pääkaupungista Luandasta etelään. Benguela on Benguelan maakunnan pääkaupunki.


title: Benguela

text: Portugalilaiset perustivat Benguelan vuonna 1617. Se oli kauan merkittävä kaupan keskus ja sieltä kuljetettiin orjia Brasiliaan ja Kuubaan.


title: Benguela

text: Vuonna 1983 kaupungin asukasluvuksi arvioitiin noin 155 000.


title: Benguelan maakunta

text: Benguelan maakunta on maakunta Angolassa. Sen pinta-ala on 39 250 neliökilometriä ja asukasluku vuonna 2014 kaksi miljoonaa. Maakunta sijaitsee läntisessä Angolassa, Atlantin valtameren rannikolla. Myös maakunnan pääkaupunki on nimeltään Benguela.


title: Bengo

text: Bengo on maakunta Angolassa. Sen pinta-ala on 20 300 neliökilometriä ja asukasluku vuonna 2014 oli 351 000. Maakunnan pääkaupunki on Caxito.


title: Bengo

text: Bengon naapurimaakunnat ovat Zaire, Uige, Cuanza Norte sekä Cuanza Sul.


title: Bengo

text: Bengo sijaitsee Atlantin valtameren rannikolla.


title: Bengo

text: Bengon kunnat ovat:


title: Luandan maakunta

text: Luandan maakunta on maakunta Angolassa. Sen pinta-ala on 18 835 neliökilometriä. Maakunnan asukasluku vuonna 2014 on noin 6,5 miljoonaa. Luandan maakunnan pääkaupunki on Luanda, joka on myös koko Angolan pääkaupunki.


title: Luandan maakunta

text: Maakunta sijaitsee Angolan läntisissä osissa ja Atlantin valtameren rannikolla.


title: Led Zeppelin IV

text: Brittiläisen rockyhtyeen Led Zeppelinin nimeämätön neljäs studioalbumi julkaistiin 8. marraskuuta 1971. Koska albumilla ei ole virallista nimeä, sitä kutsutaan usein nimellä Led Zeppelin IV.


title: Led Zeppelin IV

text: Edellisen albumin "Led Zeppelin III:n" saamien negatiivisten arvostelujen jälkeen yhtyeen kitaristi ja johtohahmo Jimmy Page päätti, että seuraavan albumin kannessa ei olisi ollenkaan yhtyeen nimeä tai mitään muutakaan tekstiä. Sen sijaan albumin sivukannessa on neljä symbolia, joista jokainen kuvaa yhtä yhtyeen jäsenistä. Albumin nauhoitukset alkoivat joulukuussa 1970 Lontoon Island Studioilla, josta yhtye siirtyi Headley Grangeen, Hampshireen, missä he olivat äänittäneet aiemminkin. Äänitykset päättyivät helmikuussa 1971, mutta miksaukseen liittyvien ongelmien takia albumin julkaisu siirtyi vuoden loppuun. Albumin neljännen kappaleen ”Stairway to Heavenin” sävelsi Page yhdessä laulaja-sanoittaja Robert Plantin kanssa. Vaikka kappaletta ei julkaistu koskaan singlenä, siitä tuli yhtyeen tunnetuin, ja nykyään sitä pidetään yhtenä rockhistorian parhaimmista kappaleista.


title: Led Zeppelin IV

text: Albumin julkaisemisen jälkeen se nousi listaykköseksi Britanniassa ja toiseksi Yhdysvalloissa. Albumia on myyty 23 miljoonaa kappaletta Yhdysvalloissa ja noin 40 miljoonaa maailmanlaajuisesti, mikä tekee siitä Led Zeppelinin menestyneimmän albumin ja yhden kaikkein aikojen eniten myydyimmistä albumeista. Se sai kriitikoilta hyvän vastaanoton, ja nykyään sitä pidetään yhtenä rockhistorian tärkeimmistä albumeista.


title: Led Zeppelin IV

text:
Kun albumi julkaistiin, Page päätti jättää sen nimettömäksi nimen "Led Zeppelin IV" sijaan. ”Päätimme, että neljännellä albumilla vähättelisimme tarkoituksella yhtyeen nimeä ja että albumin kanteen ei tulisi minkäänlaista tietoa sen tekijöistä”, Page sanoi. ”Nimet eivät tarkoita mitään. Ainoa millä on väliä on musiikki.” Yhtyeen manageri Peter Grant oli myös nimettömäksi jättämisen kannalla. Levy-yhtiön pomot eivät kuitenkaan katsoneet tätä hyvällä ja yrittivät saada Pagea muuttamaan mielensä vakuuttamalla hänelle, että yhtyeen nimen pois jättäminen olisi ”ammatillinen itsemurha”.
Nimettömällä albumilla oli myös haittapuolia, kun monet eivät tienneet, millä nimellä kutsua sitä. Useat kutsuvat sitä nimellä "Led Zeppelin IV", kun taas Atlanticin katalogissa esiintyvät nimet "Four Symbols" ja "The Fourth Album".


title: Led Zeppelin IV

text: Albumin alkuperäisen vinyylipainoksen suojapussista ja etiketeistä löytyvät neljä symbolia ovat albumin virallinen nimi. Page suunnitteli itse oman symbolinsa, kun taas muiden symbolien alkuperä on mystiikassa. Albumin sisäkannesta löytyy vielä yksi symboli, asteriski, joka on Sandy Dennyn oma symboli. Denny lauloi kappaleella ”The Battle of Evermore”. Levy-yhtiö Atlantic toimitti musiikkilehdistölle symbolien fontit, jotta levyn nimi kirjoitettaisiin oikein listoilla.


title: Led Zeppelin IV

text: Albumi menestyi hyvin ja nousi Yhdysvaltojen albumilistan toiseksi. Levy pysyi listalla 259 viikkoa. Levyä on myyty maailmalla noin 30 miljoonaa kappaletta ja se on Led Zeppelinin myydyin albumi. "Led Zeppelin IV" on "Led Zeppelin II:n" ohella yleisesti arvostetuin Zeppelin-levy. Sitä voi pitää eräänlaisena yleissivistävänä esimerkkinä hard rockista tai varhaisesta heavy metalista.


title: Led Zeppelin IV

text: Levyltä julkaistiin singlet "Black Dog/Misty Mountain Hop" sekä "Rock and Roll/Four Sticks". Singlet eivät menestyneet listoilla kovin hyvin. Myöhemmin näitä kappaleita soitettiin kuitenkin paljon radiossa samoin kuin "Stairway to Heavenia" sen pituudesta huolimatta. Muita tunnettuja kappaleita levyltä ovat J. R. R. Tolkienin kirjoista vaikutteita saaneet "Misty Mountain Hop" ja "The Battle of Evermore".


title: Led Zeppelin IV

text: "Led Zeppelin IV" -levyn tyyliin vaikutti ensimmäisiä Zeppelin-levyjä akustisvoittoisemman "III" -levyn saama kritiikki. Neljännen levyn kaksi ensimmäistä kappaletta, "Black Dog" ja "Rock and Roll", ovatkin yhtyeen tuotannon raskaimmasta päästä. Folkvaikutteita ei kuitenkaan ollut unohdettu kokonaan. Tämä erottuu esimerkiksi kappaleessa "The Battle of Evermore", jonka kuulas naisääni kuuluu Fairport Convention -yhtyeen laulajalle Sandy Dennylle.


title: Led Zeppelin IV

text: Sisäkannessa olevan kuvan kaapuasuinen vanha mies kylän vuoren huipulla on tarot-korttien ison arkaanan kortin Erakko (The Hermit), jonka tehtävänä on johdattaa.


title: Led Zeppelin IV

text: Arvovaltainen musiikkilehti Guitar World listasi vuoden 2006 lokakuun numerossa lukijaäänestyksen perusteella 100 parasta kitara-albumia. "Led Zeppelin IV" vei ykkössijan. Andy Fyfe on kirjoittanut levyn teosta kertovan kirjan nimeltä "When The Levee Breaks — The making of Led Zeppelin IV".


title: Led Zeppelin IV

text:
A-puoli
B-puoli


title: Harare

text: Harare (vuoteen 1982 Salisbury) on Zimbabwen pääkaupunki. Sen väkiluvuksi saatiin vuoden 2002 väestönlaskennassa 1,4 miljoonaa. Vuoden 2010 väkiluvuksi on laskettu 1,735 miljoonaa. Kaupungissa ja sen lähialueilla arvioidaan asuvan yhteensä 2,8 miljoonaa ihmistä. Se on Zimbabwen suurin kaupunki sekä maan poliittinen ja taloudellinen keskus. Sen kautta kuljetetaan tupakkaa, maissia, puuvillaa ja sitrushedelmiä. Siellä on myös tekstiili-, teräs- ja kemikaalialan tuotantoa sekä lähistöllä kultakaivos. Harare sijaitsee 1 483 metrin korkeudessa; sen ilmasto on lauhkea. Hararessa on muun muassa Zimbabwen yliopisto, joka on maan suurin.


title: Harare

text: Harare on Zimbabwen menestyksekkäimmän jalkapalloseuran, "Dynamos F.C:n" kotipaikka.


title: Harare

text: Englantilaiset perustivat kaupungin vuonna 1890 tukikohdaksi palkka-armeijalleen, jonka oli organisoinut Rhodesian perustaja Cecil Rhodes. Kaupunki sai alun perin nimekseen Fort Salisbury Ison-Britannian silloisen pääministerin, Salisburyn markiisin mukaan. Myöhemmin kaupungin nimestä jätettiin pois linnakkeeseen viittaava "Fort", ja nimeksi tuli pelkkä Salisbury. Salisbury sai kunnan oikeudet vuonna 1897. Rautatieyhteys kaupunkiin saatiin toukokuussa 1899. Kaupunki Salisburysta tuli vuonna 1935. Se oli Rhodesian ja Njassamaan liiton pääkapunkina vuosina 1953–1963. Tämän jälkeen se oli edelleen Etelä-Rhodesian pääkaupunkina.


title: Harare

text: Vuonna 1965 siitä tuli pääministeri Ian Smithin johtaman Rhodesian pääkaupunki. Silloin Salisbury alkoi kehittyä nykyaikaiseksi kaupungiksi. Kun Robert Mugabe nousi valtaan vuonna 1980, hän halusi vaihtaa pois pääkaupungin eurooppalaisperäisen nimen, ja myös teki näin 18. huhtikuuta 1982. Silloin Zimbabwe vietti perustamisensa kaksivuotisjuhlaa. Kaupunki nimettiin uudelleen shona-heimon päällikön Neharawan mukaan. Ennen vallanvaihdosta mustien asuinalue, joka nykyään tunnetaan nimellä Mbare, oli nimeltään Harari.


title: Harare

text: Vuoden 1999 jälkeen niin Zimbabwea kuin sen pääkaupunkiakin ovat koetelleet talousromahdus ja hyperinflaatio. Monet Hararen kunnalliset palvelut, kuten jätteiden kerääminen ja katujen kunnossapito ovat lakanneet olemasta. Kaupungin vaaleilla valittu valtuusto on lakkautettu ja nykyisessä valtuustossa on hallituksen nimittämät valtuutetut.


title: Harare

text: Zimbabwelainen sanomalehti "The Financial Gazette" kuvasi kaupungin tilannetta vuonna 2006, että "auringonpaisteen kaupungista on tullut lokavesien peittämä farmi". Vuosina 2009- 2011 "Economist Intelligence Unit" ei myöskään kaunistellut Hararen tilannetta raportissaan. Sen mukaan kaupunki oli hankalin mahdollinen paikka elää. Arviointi perustui poliittiseen vakauteen, terveydehuollon, ympäristön ja opetuksen tasoon sekä infrastruktuurin rapautumiseen.


title: Harare

text: Zimbabwen hallitus julisti vuonna 2005 aloittavansa "Operaatio Murambatsvinan" (suom. Aja roskat ulos). Käytännössä se tarkoitti slummien purkamista kaikista maan kaupungeista. Virallisesti väitettiin sen olevan osa rikollisuuden vastaista taistelua ja asuinolosuhteiden parantamista käsittelevää sosiaaliohjelmaa. Oppositio kuitenkin kyseenalaisti nämä tarkoitusperät. Oppositiopuolue MDC:n (Movement for Democratic Change) kannattajat olivat köyhempää väestöä ja asuivat juuri niissä slummeissa jotka hallitus puratti. Vuonna 2006 hallitus aloitti uusien talojen rakennuttamisen purettujen tilalle.


title: Blueskaava

text: Blueskaava on popmusiikissa ja jazzmusiikissa eniten käytetty sointukulku.


title: Blueskaava

text: Ensimmäinen tunnettu havainto blueskaavasta on vuodelta 1902. Bluesmusiikki perustuu hyvin pitkälle blueskaavan käyttöön. Muista musiikin lajeista varsinkin vanha jazzmusiikki hyödyntää blueskaavaa usein. Samoin kaavaa voi kuulla myös menneiden vuosikymmenten rockmusiikissa, surfmusiikissa sekä rhythm and blues -tradition eri alalajeissa.


title: Blueskaava

text: Blueskaavassa on 12 tahtia, joskin siitä on helppo tehdä useampitahtisia variaatioita. Kaava perustuu I, IV ja V asteen sointukulkuun. Esimerkiksi A-duurista soitettuna blueskaavan soinnut ovat tällöin AAAA DDAA EDAE (missä yksi kirjain tarkoittaa yhtä koko tahdin pituista sointua).


title: Blueskaava

text: Lauletussa bluesmusiikissa lauletaan usein sama lause kaksi kertaa – ensin neljän ensimmäisen ja sitten neljän seuraavan soinnun aikana. Viimeiselle neljälle soinnulle tulee uusi lause. Toiseksi yleisin vaihtoehto on, että ensimmäiset neljä sointua muodostavat ikään kuin säkeistön, johon mahdutetaan paljon sanoja, ja loput kahdeksan sointua toimivat ikään kuin kertosäkeenä, joka toistuu läpi kappaleen.


title: Blueskaava

text: J. Karjalainen on tehnyt kappaleen ”Blueskaava” albumille Yö kun saapuu Helsinkiin (1982).


title: Funafuti

text: Funafuti on Tuvalun saarivaltion suurin atolli Tyynellämerellä ja yksi maan kahdeksasta hallintoalueesta. Se on virallisesti maan pääkaupunki. Hallitus sijaitsee Vaiakun kylässä, Fongafalen saarella. Funafutin pinta-ala on 2,8 km² ja väkiluku oli 6 025 vuoden 2012 väestönlaskennassa.


title: Funafuti

text: Funafutin laguuni on nimeltään Te Namo. Sen pystysuuntainen pituus on yli kaksikymmentä kilometriä. Atolli sijaitsee noin 1 000 kilometriä Fidžistä pohjoiseen.


title: Funafuti

text: Funafutilla sijaitsee Funafutin kansainvälinen lentoasema, maan ainoa lentoasema. Muita rakennuksia ovat muiden muassa Vaiaku Lagi Hotel ja Naisten käsityökeskus. Funafutin länsiosissa on Funafutin merensuojelualue, jonka alueella sijaitsee noin 20 % koko atollin riutoista.


title: Funafuti

text: Atollilla vuonna 1819 käynyt kapteeni Arent de Peyster oli ensimmäinen Funafutin löytänyt eurooppalainen. Hän nimesi saaret kapteeni Edward Ellicen mukaan Ellicen ryhmäksi, mutta myöhemmin termi Ellice-saaret vakiintui tarkoittamaan koko Tuvalua.


title: Funafuti

text: Funafutilla on ainakin 33 saarta, joista suurin on Fongafale:


title: Fongafale

text: Fongafale on saari Tuvalun saarivaltiossa. Se on Funafutin atollin suurin saari. Fongafale jakautuu neljään kylään (Alapi, Fakai Fou, Senala, Vaiaku). Fongafalessa sijaitsee Tuvalun ainoa sairaala ("Princess Margaret Hospital") sekä Tuvalun ainoa hotelli ("Vaiaku Langi Hotel"). Valtiollisista instituutioista sinne on sijoittunut sekä Tuvalun parlamentti ("Palamene o Tuvalu") että Tuvalun kenraalikuvernöörin toimisto.


title: Fongafale

text: Fongafalessa on noin 3 000 asukasta.


title: Bairiki

text: Bairiki on Kiribatin Tarawan atolliin kuuluva saari ja asutuskeskus. Se sijaitsee atollin eteläosassa South Tarawan alueella, joka toimii Kiribatin pääkaupunkina. South Tarawan muodostavat saaret on liitetty toisiinsa pengertein. Bairikin kylän pinta-ala on 0,39 neliökilometriä ja siellä on 3 218 asukasta (vuonna 2015).


title: Bairiki

text: Bairikissa on satama ja siellä on toiminut Etelä-Tyynenmeren yliopisto. Betion saareen Bairikin liittää Dai Nippon Causeway -pengertie. Kylän väestö on kasvanut voimakkaasti rakennushankkeiden ja maan sisäisen muuttoliikkeen vuoksi, mikä on johtanut tilanahtauteen ja suunnittelemattomaan rakentamiseen.


title: The Voice of Zion

text: The Voice of Zion on Yhdysvalloissa ja Kanadassa asuvien vanhoillislestadiolaisten julkaisema hengellinen sanomalehti. Se ilmestyy 12 kertaa vuodessa ja siinä on kirjoituksia suurimmaksi osaksi englanniksi, mutta myös espanjaksi, ranskaksi ja suomeksi. Lehteä toimittaa Laestadian Lutheran Church. Lehdessä ilmestyy myös joitakin Suomen vanhoillislestadiolaisten pää-äänenkannattajassa Päivämiehessä olleita kirjoituksia.


title: The Shepherd’s Voice

text: The Shepherd's Voice on Yhdysvalloissa toimivien vanhoillislestadiolaisten julkaisema hengellinen lastenlehti. Se ilmestyy 7–9 kertaa vuodessa, ja siinä on englanninkielisiä kirjoituksia. Lehteä julkaisee Laestadian Lutheran Church.


title: Troposfääri

text:
Troposfääri eli alailmakehä on ilmakehän alin kerros.
Troposfäärin paksuus riippuu ilmamassasta ja vuodenajasta: napa-alueilla se on keskimäärin 6–8 kilometriä, päiväntasaajalla noin 16–20 kilometriä.


title: Troposfääri

text: Troposfäärissä on 90 prosenttia ilmakehän koko massasta ja likimain kaikki vesihöyry. Sääilmiöt tapahtuvat pääosin troposfäärissä; vain paksuimmat pilvet ja voimakkaimmat pystyliikkeet saattavat puhkoa sen ylärajaa.


title: Troposfääri

text: Lämpötila troposfäärissä laskee keskimäärin 6,5 °C kilometriä kohti. Tämä on keskiarvo: inversioiden kohdalla lämpötila nousee ylöspäin, ja myös tasalämpöisiä kerroksia esiintyy. Troposfäärin ylärajalla on kylmintä: napa-alueilla noin −45 astetta, päiväntasaajalla jopa −75 °C.


title: Troposfääri

text: Ilman paine, lämpötila ja tiheys pienenevät troposfäärissä ylöspäin mentäessä "keskimäärin" seuraavan taulukon mukaisesti.


title: Troposfääri

text:
Troposfäärin ylärajan muodostavaa inversiota kutsutaan tropopaussiksi. Tropopaussin ympärillä lämpötila alkaa nousta ilmakehässä olevan otsonin takia, ja ilma muuttuu lähes täysin kuivaksi.
Tropopaussi estää suurinta osaa vesihöyryä nousemasta ylempään ilmakehään, ja hajoamasta siellä Auringon säteilyn vaikutuksesta vedyksi ja hapeksi.


title: Apia

text: Apia on Samoan pääkaupunki. Vuoden 2016 väestönlaskennassa kaupungissa oli 37 391 asukasta. Se sijaitsee Upolun saaren pohjoisella rannikolla. Tärkeimmät vientituotteet ovat kala ja kopra. Apiassa on muun muassa Samoan tärkein satama.


title: Apia

text: Kirjailija Robert Louis Stevenson asui Apiassa elämänsä neljä viimeistä vuotta. Hänen kotinsa on museo, joka on katolisen kirkon ohella kaupungin suurimpia nähtävyyksiä. Kaupungissa on myös kolme eloisaa kauppatoria: kalatori, vihannestori ja kirpputori.


title: Cardiff

text: Cardiff () on Walesin pääkaupunki ja suurin kaupunki, sekä yksi Walesin hallintoalueista. Varsinaisen kaupungin väkiluku on noin 360 000, mutta koko metropolialueen väkiluku on 1 097 000. Nimi Cardiff on englanninkielinen mukaelma kymrin sanasta "Caerdydd". "Caer" on linnoitus, mutta dyddin merkityksestä kiistellään – Taffjoki tai Aulus Didius ovat ehdokkaiden joukossa.


title: Cardiff

text: Nykyisen Cardiffin historia alkaa roomalaisten vuonna 75 rakentamasta linnaleiristä. Leiri hylättiin 300-luvun loppupuolella. Se oli rakennettu paikalle, jossa Gloucesterista Carmartheniin kulkenut tie ylitti Taffjoen.


title: Cardiff

text: Vuonna 1091 paikalle alettiin rakentaa linnaa. Cardiffin linna on ollut kaupungin sydän siitä asti. Linna oli seuraavien 450 vuoden ajan Glamorganin aluetta hallinneiden lordien kotipaikkana. Linnan ympärillä oli pieni muurien ympäröivä kaupunki, joka toimi markkina- ja satamakaupunkina.


title: Cardiff

text: Edvard VI perusti vuonna 1550 Cardiffin lordin ja Cardiffin linnan hoitajan asemat ja antoi ne Herbertin suvulle. Arvot siirtyivät vuonna 1776 avioliiton kautta Buten jaarlille. Buten suku kunnosti linnan asuinrakennukseksi ja oli muutenkin vaikuttamassa merkittävästi Cardiffin kehittymiseen.


title: Cardiff

text: Cardiff oli pikkukaupunki 1800-luvun alkupuolelle asti, mutta teollinen vallankumous lisäsi sen merkittävyyttä satamakaupunkina. Sen pohjoispuolelta Merthyr Tydfilistä alettiin kaivaan 1700-luvun toisella puoliskolla hiiltä ja rautamalmia. Merthyr Tydfilistä Cardiffiin kulkeva Glamorganshiren kanava avattiin liikenteelle vuonna 1794. Cardiffissä oli vuonna 1801 vain 1 870 asukasta, mutta 1800-luvun jatkuvan kasvun jälkeen kaupungissa oli vuonna 1901 jo 164 000 asukasta.


title: Cardiff

text: Cardiff sai kaupunkioikeudet 1905, ja vuonna 1913 kaupungin satama oli kasvanut maailman suurimmaksi hiilisatamaksi. Hiilikuljetukset alkoivat kuitenkin vähentyä vuoden 1918 jälkeen, ja ne loppuivat kokonaan vuonna 1963. Cardiff on senkin jälkeen kuitenkin pitänyt asemansa Walesin suurimpana kaupungina, ja vuonna 1955 siitä oli tullut Walesin pääkaupunki.


title: Cardiff

text: Cardiffin satama on ollut merkittävä hiilisatama. Sen merkitys hiipui välillä mutta nykyisin siitä on tulossa kulttuuri- ja yöelämän keskus.


title: Cardiff

text: Cardiff on Walesin pääkaupunki. Sillä on kaupunginoikeudet, ja se muodostaa oman itsenäisen hallintoalueensa. Cardiffin kaupunginvaltuustossa on 75 jäsentä, jotka valitaan vaaleilla neljän vuoden välein. Valtuuston tärkein elin on niin sanottu hallitus, jonka johtajan valtuusto valitsee. Hallitukseen kuuluu enintään yhdeksän jäsentä, ja sen johtaja valitsee muut jäsenet.


title: Cardiff

text: Cardiff on Walesin talouselämän keskus, ja vuonna 2016 kaupunki tuotti 17 prosenttia bruttoarvonlisäyksestä. Bruttoarvonlisäys myös kasvoi 5,7 prosentin vuosivauhtia, nopeammin kuin Walesissa tai koko Britanniassa. Asukasta kohden bruttoarvonlisäys on Britannian merkittävimpien kaupunkien keskiluokkaa, mutta niihinkin verrattuna talouskasvu on nopeta.


title: Cardiff

text: Bruttoarvonlisäykseltään merkittävin talouden ala vuonna 2016 oli julkishallinto, koulutus ja terveydenhuolto. Sen jälkeen tulivat liikenne ja ruoka, ammattilliset ja hallinnolliset palvelut sekä kiinteistökauppa. Muihin Britannian merkittäviin kaupunkeihin verrattuna Walesissa korostuvat maatalous, kaivosteollisuus, energia ja vesi- ja jätehuolto sekä finanssi- ja vakuutuspalvelut.


title: Cardiff

text: Vuonna 2017 Cardiffin 16–64-vuotiaista asukkaista 74,9 prosenttia osallistui työvoimaan. Lukema on Britannian keskiarvoa pienempi, mutta se selittyy osaltaan sillä, että 44,3 prosenttia näistä on opiskelijoita. Työttömyysaste vuonna 2017 oli 6,1 prosenttia. Se on Walesin ja Britannian keskiarvoa suurempi, vaikka prosenttiosuus on pienentynyt selvästi vuoden 2012 jälkeen.


title: Cardiff

text: Walesin tilastokekuksen mukaan Cardiffin asukasluku vuoden 2017 puolessa välissä oli 362 756. Cardiffin väestö kasvoi 11 prosenttia vuodesta 2005 vuoteen 2015. Britannian keskeisimmistä kaupungeista vain Manchester ja Nottingham kasvoi nopeammin.


title: Cardiff

text: Cardiffin väestön ikärakenteen erityispiirre muuhun Britanniaan verrattuna on 15–34-vuotiaiden suuri osuus ja toisaalta yli 40-vuotiaiden pienempi osuus. Nuorten isoon osuuteen vaikuttaa kaupungin yliopistot. Noin puolet koko Walesin opiskelijoista käyvät yhtä Cardiffin kolmesta yliopistosta.


title: Cardiff

text: Vuoden 2011 väestönlaskennan mukaan 80 prosenttia cardiffilaisista oli valkoihoisia brittejä. Heidän osuus oli vielä vuoden 2001 väestönlaskennassa ollut 88 prosenttia. Muualta tulleita valkoihoisia oli 3,5 prosenttia väestöstä. Intialaisia, pakistanilaisia ja afrikkalaisia oli kaikkia noin kaksi prosenttia väestöstä.


title: Cardiff

text: Cardiffissa järjestetään joka toinen vuosi BBC Singer of the World -kilpailu. Siellä teki läpimurtonsa esimerkiksi walesilainen oopperalaulaja Bryn Terfel, joka tuli 1989 toiseksi Dmitri Hvorostovskin jälkeen.


title: Cardiff

text: Cardiffissa on suuri urheilustadion Millennium Stadium, jossa on pelattu viime vuosina muun muassa Englannin FA Cupin loppuotteluita. Jalkapallojoukkue Cardiff City FC pelaa Englannin toiseksi korkeimmalla sarjatasolla Mestaruussarjassa. Kaupungissa vaikuttavat lisäksi myös Britannian parhaimpiin jääkiekkojoukkueisiin kuuluva Cardiff Devils ja krikettijoukkue Glamorgan County Cricket Club.


title: Artakserkses II

text: Artakserkses II Mnemon (noin 436–358 eaa.) oli Persian kuningas vuodesta 404 eaa. aina kuolemaansa asti.


title: Artakserkses II

text: Artakserkses nousi valtaistuimelle isänsä Dareios II:n kuoltua. Hänen nuorempi veljensä Kyyros nuorempi, joka oli satraappi Vähässä-Aasiassa, hyökkäsi häntä vastaan ja yritti kaapata vallan. Vuonna 401 eaa. Artakserkses kukisti veljensä Kunaksen taistelussa. Kyyroksen sotaretkellä mukana ollut ateenalainen Ksenofon kirjoitti retkestä myöhemmin kirjan Kyyroksen sotaretki ().


title: Artakserkses II

text: Seuraavaksi Artakserkses joutui taistelemaan kapinoivia satraappeja vastaan vuosina 366–358 eaa.


title: Artakserkses II

text: Vuonna 386 eaa. Artakserkses pakotti kreikkalaiset kaupunkivaltiot allekirjoittamaan Antalkidaan rauhan.


title: Eriseura

text: Eriseura on vanhan Raamatun-käännöksen eli Biblian käyttämä termi seurakunnasta erilläänolosta. Se on Raamatun mukaan "lihan työ" eli synti. Sana esiintyy "eriseurana" Bibliassa (mm. 4. Moos. 26:9–10) ja vuoden 1933/38 käännöksessä, mutta vuoden 1992 käännöksessä sen tilalla on mm. 'lahkolaisuus' (1. Kor. 11:19) tai muu ilmaisu, jos alkukielisessä tekstissä ei ole vastaavaa sanaa.4. Moos. 26:10. Eriseura-sanaa käytetään lähinnä lestadiolaisuuden suuntauksissa tarkoittamaan muita lestadiolaisuuden suuntauksia.


title: Eriseura

text: Eriseuran tarkoittamaa asiaa kutsutaan kristillisessä kirkko-opissa yleensä skismaksi eli kirkon jakautumiseksi, tai harhaopiksi eli heresiaksi.


title: Eriseura

text: Seurakunnasta erilläänolo ilmenee opillisissa tulkinnoissa, jotka voivat heijastua myös elämäntavoissa. Tavallista henkilökemioiden yhteensopimattomuutta tai preferenssejä maallisissa asioissa ei katsota eriseuraksi.


title: Cambridge

text: Cambridge () on vanha yliopistokaupunki Englannissa noin 80 kilometriä Lontoosta pohjoiseen. Se on ympäröivän Cambridgeshiren keskus. Lähiseutua kutsutaan myös "Piisuoksi" (; vrt. Piilaakso, "Silicon Valley") sen ympärille kehittyneiden korkean teknologian yritysten ja tutkimuslaitosten takia.


title: Cambridge

text: Vuonna 2001 Cambridgen 108 864 asukkaasta lähes 22 000 oli opiskelijoita ja kaupunki tunnetaankin ennen kaikkea siitä, että siellä sijaitsee toinen Englannin kahdesta arvostetuimmasta yliopistosta, Cambridgen yliopisto. Yliopisto on hallitseva koko kaupungin rakenteessa. Keskustassa on lukuisia collegeja sekä yliopiston hallintorakennuksia, joista osa on rakennettu jo keskiajalla. Toinen Cambridgen tunnusmerkki on Camjoki, joka virtaa kaupungin läpi. Etenkin kesäisin se on täynnä turisteja erityisissä tasapohjaisissa punt-veneissä, joita työnnetään eteenpäin pitkällä, niin ikään punt-nimisellä sauvalla. Joen takaranta () on myös suosittu turistikohde. Parhaimman kuvan kaupungista yliopistokaupunkina saakin, jos kulkee edestakaisin joen yli eri collegejen läpi. Queens', King's, Clare, Trinity ja St John's Collegeilla on maata joen molemmin puolin. Muita mielenkiintoisia kohteita Cambridgessa ovat esimerkiksi yliopiston museo, Fitzwilliam Museum, King's Collegen kappeli sekä kasvitieteellinen puutarha.


title: Cambridge

text: Alueella on ollut asutusta jo ennen Rooman valtakunnan aikaa. Varhaisin selkeä todiste asutuksesta, kokoelma metsästysvälineitä, on pronssikauden lopulta, vuoden 1000 eaa. paikkeilta.


title: Cambridge

text: Alueen kehitys alkoi roomalaisten hyökkäyksestä Britanniaan n. 40 jaa. 'Castle Hill' teki Cambridgesta sopivan paikan sotilastukikohdalle, josta olisi helppo puolustaa Camjokea. Se sijaitsi myös Via Devandan varrella, joka yhdisti Colchesterin ja Lincolnin kaupungit. Roomalaiset ovat saattaneet kutsua paikkaa nimellä "Duropons". Alueella voi yhä nähdä roomalaisia teitä ja muureja.


title: Cambridge

text: Roomalaisten lähdön jälkeen saksit ottivat alueen haltuunsa. Alueelta on löytynyt heidän hautapaikkojaan. Näinä aikoina Cambridge hyötyi hyvistä kauppayhteyksistään muuten vaikeasti tavoitettavissa olevaan suoalueeseen Cambridgeshiren koillisosassa. 600-lukuun mennessä vierailijat ilmoittivat, että Cambridge oli pahasti rappeutunut. Cambridge mainitaan Anglosaksien kronikassa nimellä Grantebrycge. Tämä on aikaisin viittaus siltaan Cambridgessa.


title: Cambridge

text: Viikinkien saapuminen Cambridgeen mainitaan Anglosaksien kronikassa vuonna 875. Danelagen astui kaupungissa voimaan vuonna 878. Viikinkien vilkkaan kaupankäynnin ansiosta Cambridge kasvoi nopeasti. Tänä ajanjaksona kaupungin keskusta siirtyi Caste Hilliltä joen vasemmalle rannalle. Viikinkien ajan jälkeen saksit palasivat valtaan lyhyeksi ajaksi.


title: Cambridge

text: Vuonna 1068, kaksi vuotta Englannin valloituksen jälkeen Vilhelm Valloittaja rakennutti linnan Castle Hillille. Normanniaikoina kaupungin nimi oli muuttunut muotoihin Grentabrige ja Cantebrigge, ja jokea kutsuttiin nimellä Granta. Ajan mittaan kaupungin nimi muuttui Cambridgeksi, mutta jokea kutsuttiin silti Grantaksi – nykyäänkin sitä kutsutaan usein sillä nimellä. Nimi Cam otettiin käyttöön vasta myöhemmin.


title: Cambridge

text: Vuonna 1209 Oxfordissa riehuvilta väkijoukoilta pakenevat oppilaat tulivat Cambridgeen ja perustivat sinne yliopiston. Vanhin jäljellä oleva college, Peterhouse, perustettiin vuonna 1284. Yhtä Cambridgen tunnetuimmista rakennuksista, King's Collegen kappelia, alettiin rakentaa vuonna 1446. Projekti saatiin päätökseen vuonna 1515, kun Englannin kuninkaana oli Henrik VIII.


title: Cambridge

text: Vaikka Cambridgessa oli yliopisto, sitä ei tunnustettu kaupungiksi ennen vuotta 1951.


title: Tromssa

text: Tromssa (, ) on kaupunki Norjassa. Asukkaita Tromssassa on 70 358 (1.1.2013). Kaupungin pinta-ala on 2 558 km² ja väestöntiheys 24,2 as./km².


title: Tromssa

text: Tromssa on Norjan 8. suurin kaupunki. Se on myös Pohjoismaiden suurin napapiirin pohjoispuolella oleva kaupunki. Kaupunki sijaitsee 70° pohjoista leveyttä. Se on myös Pohjois-Norjan ja Tromssan läänin pääkaupunki. Kaupungin keskusta sijaitsee Tromssan saarella, joka on noin 12 kilometriä pitkä ja kaksi kilometriä leveä.


title: Tromssa

text: Tromssa on kalastuksen ja merenkulun keskus. Kaupungista on kehittynyt myös arktisen alueen tutkimuksen keskus sekä perus- että soveltavan tutkimuksen suhteen. Yliopiston lisäksi kaupungissa on arktiseen tutkimukseen keskittyvä Fram-keskus, jossa on noin parikymmentä eri tutkimuslaitosta, kuten Norjan merentutkimuslaitos ja Polaari-instituutti. Tutkimuksen painopistealueita ovat Barentsin meri ja Pohjoinen Jäämeri, erityisesti kalatalous ja ilmastonmuutoksen vaikutukset. Lisäksi on useita satelliittipalveluihin keskittyvää yritystä ja ympäristö ja öljyalanyrityksiä palvelevia konsulttiyrityksiä. Tromssa isännöi myös Arktisen neuvoston sihteeristöä joka on pysyvästi Tromssassa vuodesta 2013 alkaen.


title: Tromssa

text: Huolimatta pohjoisesta sijainnistaan Tromssan seudulla vallitsee Golfvirran ansiosta leuto rannikkoilmasto. Kesällä lämpötila vaihtelee 5–28 °C välillä. Talven pakkasennätys Tromssassa on vain −18 °C, keskilämpötila tammikuussa on −4 °C.


title: Tromssa

text: Kaupungin lempinimiä ovat "Pohjolan Pariisi" ja "Jäämeren portti".


title: Tromssa

text: Ensimmäiset merkit ihmisasutuksesta alueella ajoittuvat noin 9 000 vuoden päähän. Tromssan lähellä olevan Skavbergin kallioista on löytynyt kalliomaalauksia, jotka on ajoitettu 4 500 vuoden päähän. Merkkejä saamelaiskulttuurista on 2 000 vuoden ajalta. Ensimmäiset skandinaavit saapuivat alueelle 300–400 jaa. 1700-luvulla alueelle muutti siirtolaisia Suomesta (kts. kveenit).


title: Tromssa

text: Tromssan kaupunki perustettiin 1794, mutta ensimmäinen kirkko on rakennettu jo 1252. 1800- ja 1900-luvun vaihteessa alueen suomalais- ja saamelaisyhteisöt joutuivat rajun norjalaistamisohjelman kohteeksi.


title: Tromssa

text: Natsi-Saksan valloitettua Etelä-Norjan toisessa maailmansodassa Tromssa toimi vapaan Norjan pääkaupunkina muutaman viikon ajan. Sodasta Tromssa säästyi ainoana Pohjois-Norjan kaupunkina ilman vahinkoja.


title: Tromssa

text: Kaupungin väkimäärä on kasvanut voimakkaasti 1960-luvulta asti. Tähän on vaikuttanut vuonna 1964 tehty kuntaliitos, jossa Tromssaan liitettiin Tromsøysundin ja Ullsfjordin kunnat sekä pääosa Hillesøyn kunnasta. Kuntaliitoshetkellä Tromsøysundissa oli yli 16 000 asukasta. Tromssan yliopiston perustaminen vuonna 1968 on myös vauhdittanut väestönkasvua.


title: Tromssa

text: Tromssassa toimii Tromssan ruijansuomalaisten yhdistys – Tromsø norskfinske forening (perustettu 1983).


title: Tromssa

text: Moskivuono (Ullsfjord), Tromssannuora (Tromsøysundet)Jalkapalloseura Tromsø IL pelaa Norjan pääsarjassa. Tromssa oli myös ehdolla vuoden 2018 talviolympialaisten järjestäjäksi.


title: Oxford

text: Oxford on noin 154 000 asukkaan kaupunki Oxfordshiren kreivikunnassa Englannissa. Se sijaitsee noin 80 kilometrin päässä Lontoosta luoteeseen. Kaupungin läpi virtaa kaksi jokea, Cherwell ja Thames, joista jälkimmäistä kutsutaan kaupungin alueella nimellä ”Isis”.


title: Oxford

text: Oxfordin rakennukset edustavat jokaista Englannin arkkitehtuurikautta saksien saapumisen jälkeen. Oxfordin yliopisto on englanninkielisen maailman vanhin yliopisto.


title: Oxford

text: Oxfordin asutus yltää saksien aikoihin. Siellä oli nunnaluostari 700-luvulla, ja ensimmäiset kirjalliset maininnat ovat anglosaksisissa kronikoissa vuodelta 911. Normannien maihinnousun aikoihin kaupungissa oli noin tuhat taloa. Normannit rakensivat sinne linnoituksen vuonna 1072. Oxfordin yliopisto mainitaan 1100-luvun kirjoituksissa. Keskiajalla opiskelijoiden ja kaupunkilaisten välillä oli paljon kahnauksia, joissa kuoli ihmisiä molemmista ryhmistä. Kun kuningatar Maria I yritti palauttaa Englannin protestantismista takaisin katoliseksi, Oxfordissa surmattiin kolme kuuluisaa protestanttia: Oxfordin marttyyreiksi kutsutut Thomas Cranmer, Nicholas Ridley ja Hugh Latimer.


title: Oxford

text: Oxford sijaitsee 80 kilometriä Lontoosta länsiluoteeseen. Kaupunkiin pääsee M40-moottoritietä pitkin, linja-autolla Lontoosta Victorian asemalta ja Marble Archilta (noin 110 min) tai junalla Lontoosta Paddingtonin rautatieasemalta (noin 60 min) Oxfordin rautatieasemalle.


title: Oxford

text: Oxfordissa vallitsee meri-ilmasto. Sademäärä jakautuu tasaisesti ympäri vuoden ja keskimääräinen sademäärä vuodessa on 643,5 mm. Korkein kaupungissa mitattu lämpötila historiassa on 35,6 °C ja se mitattiin elokuussa 2003 Euroopan läpi kulkeneen lämpöaallon aikana. Kylmin lämpötila mitattiin puolestaan tammikuussa 1982 ja se oli −16,6 °C.


title: Oxford

text: Oxfordissa käy vuosittain noin yhdeksän miljoonaa turistia, ja siellä onkin lukuisia teattereita ja kauppoja. Kaupungin keskusta on verrattain pieni ja se sijoittuu Carfaxiin, Cornmarket Streetin, Queen Streetin, St Aldaten ja The High’n risteyskohtaan. Cornmarket Streetillä ja Queen Streetiltä löytyy joitakin ketjuliikkeitä sekä muutamia pieniä, itsenäisiä jälleenmyyjiä. St Aldatella on vain muutama kauppa, mutta monia hallintorakennuksia, kuten Tower Hall, kaupungin poliisiasema ja paikallisen valtuuston toimistot. The High on näistä kaduista pisin ja siellä on joukko itsenäisiä ja kalliita ketjuliikkeitä, mutta pääasiassa yliopiston ja collegejen rakennuksia.


title: Oxford

text: Kaupungin keskustassa on kaksi pientä ostoskeskusta, The Clarendon Centre ja The Westgate Centre. The Westgate Centre sijaitsee Queen Streetin lopussa ja siellä on ketjukauppoja ja supermarket.


title: Oxford

text:
Blackwell’s Bookshop on suuri Broad Streetillä sijaitseva kirjakauppa, jonka pinta-ala on yli 3 000 neliömetriä.
Oxford on vehreä kaupunki, jossa on lukuisia puistoja ja luonnonsuojelualueita, kuten:Matkailu on tärkeä tulonlähde; kaupungissa käy vuosittain 9 miljoonaa turistia. Toisin kuin kilpaileva yliopistokaupunki Cambridge, Oxford on myös teollisuuskaupunki. Sen teollistuminen alkoi 1100- ja 1200-luvuilla, jolloin kaupunki tunnettiin villan ja nahkan tuottajana. Nykyisin muun muassa BMW:n Mini-tehdas sijaitsee siellä. Yksi Britannian suurimmista kirjankustantamoista, Oxford University Press, toimii yliopiston yhteydessä.


title: Oxford

text: Vuonna 2008 kaupungissa arvioitiin olevan 153 900 asukasta. Asukkaista noin neljännes on opiskelijoita. Muuhun Englantiin verrattuna Oxfordissa on keskimääräistä nuorempi väestö ja enemmän Britannian ulkopuolella syntyneitä asukkaita.


title: Oxford

text: J. R. R. Tolkien, C. S. Lewis, Lewis Carroll ja Iris Murdoch asuivat ja kirjoittivat kaupungissa. Colin Dexterin Komisario Morse on tunnetuimpia Oxfordin kuvitteellisia hahmoja. Muun muassa näyttelijä Hugh Laurie on syntynyt Oxfordissa.


title: Arses

text: Artaxerxes IV Arses oli Persian kuningas 338–336 eaa. Hän oli Artakserkses III:n nuorin poika, eikä hänellä oletettu olevan mitään mahdollisuutta nousta valtaistuimelle. Tilanne muuttui yhtäkkiä kun Artakserkseen ministeri Bagoas murhasi melkein koko kuninkaallisen perheen vuonna 338 eaa. Bagoas oli riitaantunut kuninkaan kanssa ja yritti säilyttää asemansa nostamalla nuoren Arseksen valtaistuimelle. Arses oli lyhyen hallituskautensa aikana vain nukkehallitsija ja todellinen valta oli Bagoasilla.


title: Arses

text: Kun Arses yritti nousta Bagoasta vastaan, tämä myrkytti hänet ja nosti valtaistuimelle Arseksen serkun Dareios III:n.


title: Arses

text: Kreikkalaisissa lähteissä kuninkaan nimi oli Arses. Mutta persialaisissa lähteissä mainitaan että hän otti kuninkaalliseksi nimekseen Artaxerxes IV, isänsä ja isoisänsä mukaan.


title: Nadi

text: Nadi on kaupunki Fidžillä. Se sijaitsee valtion suurimman saaren, Viti Levun, läntisissä osissa. Nadissa oli 71 048 asukasta vuoden 2017 väestönlaskennassa. Nadista on 9 kilometrin matka Nadin kansainväliselle lentoasemalle.


title: Nadi

text: Kaupunki on suosittu matkailukohde.


title: Afrikan kansalliskongressi

text: Afrikan kansalliskongressi (, lyh. "ANC") on ollut Etelä-Afrikan hallituspuolue ensimmäisistä apartheidin purkamisen jälkeisistä vaaleista toukokuussa 1994 lähtien. Se perustettiin nimellä "South African Native National Congress" (nimi oli käytössä vuoteen 1923) 8. tammikuuta 1912 Bloemfonteinin kaupungissa puolustamaan mustan valtaväestön oikeuksia.


title: Afrikan kansalliskongressi

text: ANC:n tärkeimmät poliittiset liittolaiset ovat jo pitkään olleet ammattiyhdistysliike COSATU ja Etelä-Afrikan kommunistinen puolue (SACP), joka on osallistunut maan parlamenttivaaleihin ANC:n ehdokaslistoilta. Liittolaisten välisiin suhteisiin on viimeisten vuosien aikana muodostunut jännitteitä, kun COSATU ja SACP ovat vaatineet suurempaa vaikutusvaltaa päätettäessä maan talouspolitiikasta. Erimielisyydet johtivat vuoden 2008 syksyllä uuden puolueen, Congress of the Peoplen (COPE) perustamiseen, kun entisen presidentin Thabo Mbekin kannattajat erosivat ANC:stä.


title: Afrikan kansalliskongressi

text: Puolue on ideologialtaan sosialistinen vasemmistopuolue. Se on sosialistisen internationaalin jäsen.


title: Afrikan kansalliskongressi

text: Varhaiskauden ANC:n johtajat vastustivat ajatusta lakkojen ja mielenosoitusten käyttämisestä protestina valkoisen hallinnon mustiin kohdistuvaa sortoa vastaan. He katsoivat, että ANC:n tulisi pyrkiä päämääriinsä suostuttelemalla ja esimerkiksi vetoamalla Yhdistyneeseen kuningaskuntaan. Varovaisesta taktiikasta johtuen ANC ei ollut 1920-luvulla erityisen aktiivinen. Vuonna 1927 puolueen johtoon valittu J.T. Gumede pyrki aktivoimaan liikettä muun muassa tekemällä yhteistyötä Etelä-Afrikan kommunistisen puolueen kanssa. Gumede kuitenkin menetti puheenjohtajuuden vuonna 1930 ja 1930-luvulla puoluetta hallitsi jälleen sen konservatiivinen ja varovainen siipi.


title: Afrikan kansalliskongressi

text: Toisen maailmansodan aikana joukko nuoria ANC:n jäseniä, muun muassa Oliver Tambo, Nelson Mandela ja Walter Sisulu perustivat ANC:n nuorisojärjestön CYL:n () tarkoituksenaan aktivoida ja radikalisoida järjestöä. 1940-luvun lopulla he osittain Mahatma Gandhin johtaman Intian itsenäisyystaistelun innoittamana ehdottivat järjestön ottavan käyttöön lakot, boikotit ja kansalaistottelemattomuuden. Vuonna 1949 CYL:n onnistui syrjäyttää ANC:n entinen puheenjohtaja Alfred Xuma, joka suhtautui uuteen strategiaan kielteisesti ja ANC:n johtoon nousi James Moroka. Lisäksi kolme CYL:in edustajaa (Tambo, Sisulu ja Mandela) valittiin ANC:n toimeenpanevaan komiteaan. Kansallispuolueen vaalivoiton jälkeen vuonna 1949 ANC hyväksyi uuden toimintaohjelman ja uudenlainen vastarinta alkoi. Myös Etelä-Afrikan kommunistinen puolue, SACP, organisoi yleislakon toukokuussa 1950.


title: Afrikan kansalliskongressi

text: Huhtikuussa 1952 ANC aloitti yhdessä maan intialaisvähemmistöä edustaneen SAIC:n ja sen johtajien Yusuf Dadoon ja M.P. Naickerin kanssa vastarintakampanjan, joka koostui lakoista ja työseisauksista. Hallitus vastasi kieltämällä opposition sanomalehtiä ja antamalla pannamääräyksiä liikkeen johtajille. Joulukuuhun mennessä 8 500 oli pidätetty pääasiassa Kapmaassa. Kampanjan aikana ANC:n suosio lisääntyi nopeasti ja sen jäsenmäärä kasvoi vuoden 1952 alun alle 7 000 jäsenestä vuoden lopun yli 100 000 jäseneen. Samalla liikkeen johto myös vaihtui: James Moroka erotettiin hänen myönnettyä kommunismin hävittämislain nojalla häntä vastaan nostetut syytteet, vetosi lieventäviin asianhaaroihin ja julkisesti sanoutui irti ANC:n periaatteista. ANC:n puheenjohtajaksi nousi päällikkö Albert Luthuli.


title: Afrikan kansalliskongressi

text: Hallitus vastasi kampanjaan myös uudella lainsäädännöllä. "Yleisen turvallisuuden laki" vuodelta 1953 antoi sille oikeuden julistaa hätätilan ja tilapäisesti kumota minkä tahansa lain, jos se katsoi, että jokin toiminta uhkasi yleistä turvallisuutta ja järjestystä. Nämä hallituksen koventuneet otteet saivat oppositionkin harkitsemaan uudelleen aikaisempaa sitoutumistaan väkivallattomaan vastarintaan. ANC ryhtyi alustavasti varautumaan maanalaiseen toimintaan peläten sen julistamista laittomaksi. Vuonna 1952 Nelson Mandela julistettiin pannaan ja pannamääräystä pidennettiin useasti niin, että se jatkui yhtämittaisesti aina vuoteen 1965 asti.


title: Afrikan kansalliskongressi

text: Pannamääräyksistä ja pidätyksistä huolimatta ANC:n, SAIC:n, Värillisten kansalliskongressin ja ammattijärjestöjen keskusliiton SACTU:n onnistui järjestää 25.–26. kesäkuuta 1955 suuren kansankongressiksi kutsutun kokouksen pienessä Kliptownin kylässä lähellä Sowetoa. Kokoukseen osallistui yli 3 000 delegaattia. Sen tarkoituksena oli esitellä järjestöjen yhteinen näkemys uudesta, demokraattisesta Etelä-Afrikasta ja keskustelun pohjana oli useita viikkoja ennen kokouksen alkua valmisteltu Vapauden peruskirja ("Freedom Charter"). Poliisit hajottivat kokouksen 26. kesäkuuta ilmoittaen, että käynnissä oli maanpetos ja kirjasi kaikkien osallistujien nimet ja osoitteet muistiin. Seuraavana vuonna 156 kokoukseen osallistunutta, muun muassa Sisulu, Luthuli, Mandela ja Tambo, asetettiin syytteeseen maanpetoksesta.


title: Afrikan kansalliskongressi

text: Vaikka poliisit keskeyttivätkin kokouksen, lähes kaikki Vapauden peruskirjan pykälät ehdittiin hyväksyä sen aikana. Vapauden peruskirjan lähtökohtana oli, että Etelä-Afrikan tulisi olla roduton yhteiskunta, jossa millään kansanryhmällä ei olisi erityisoikeuksia tai -vapauksia. Kaikkia ihmisiä tulisi myös kohdella lain edessä tasavertaisesti ja maa tulisi jakaa niiden kesken, jotka viljelevät sitä. Vapauden peruskirjan mukaan kansan tulisi myös ""saada osuus maan varallisuudesta"", mikä usein, erityisesti Kansallispuolueen propagandassa, tulkittiin kaikkien maassa toimivien yritysten sosialisoimiseksi.


title: Afrikan kansalliskongressi

text: 21. maaliskuuta 1960 mielenosoitus Sharpevillen townshipissä Johannesburgin eteläpuolella päättyi verisesti poliisien avattua tulen väkijoukkoon ja ampui 30 sekunnin aikana yli 700 laukausta väkijoukkoon tappaen 69 ja haavoittaen 186:ta. Suurinta osaa kuolleista ja haavoittuneista oli ammuttu selkään väkijoukon paetessa tulitusta. Tapahtuma aikaansai suuria protestimielenosoituksia, jotka huipentuivat 30 000 ihmisen mielenosoitukseen parlamenttitalon edessä Kapkaupungissa. Hendrik Verwoerd vastasi mielenosoituksiin julistamalla hätätilan, pidättämällä 18 000 mielenosoittajaa ja julistamalla sekä ANC:n että PAC:n laittomiksi järjestöiksi.


title: Afrikan kansalliskongressi

text: Laittomaksi julistamisen jälkeen sekä ANC että PAC perustivat maanalaiset organisaatiot hallituksenvastaisen vastarinnan jatkamiseksi. Nelson Mandelan vuonna 1961 perustama ANC:n aseellinen siipi "Umkhonto we Sizwe" (), lyhyesti MK, aloitti pommikampanjan strategisia kohteita, kuten poliisiasemia ja voimalaitoksia vastaan pyrkien välttämään ihmisten vahingoittamista. Mandelan näkemyksen mukaan aseellisen kamppailun aloittaminen oli välttämätöntä, koska hallitus oli estänyt kaikki lailliset vastarinnan muodot.


title: Afrikan kansalliskongressi

text: Vuonna 1963 hallitus sai kuitenkin merkittävän voiton vastarintaliikkeestä, kun sen onnistui pidättää kesäkuussa seitsemäntoista ANC:n ja "Umkhonto we Sizwen" johtajaa maatilalta Rivoniassa, läheltä Johannesburgia. Vuonna 1964 järjestetyssä niin kutsutussa Rivonian oikeudenkäynnissä heitä ja Mandelaa, joka oli jo vankilassa muista syytteistä, syytettiin maanpetoksesta. Kahdeksan, mukaan lukien Sisulu ja Mandela, tuomittiin elinkautiseen vankeuteen. Vuonna 1960 Nobelin rauhanpalkinnon saanut ANC:n puheenjohtaja Albert Luthuli laitettiin kotiarestiin Zulumaan maaseudulle kuolemaansa vuonna 1967 asti. Oliver Tambo pakeni Etelä-Afrikasta ja valittiin maanpaossa olleen ANC:n puheenjohtajaksi.


title: Afrikan kansalliskongressi

text: 1970-luvun puolivälissä "Umkhonto we Sizwen" toimintamahdollisuudet Etelä-Afrikassa paranivat huomattavasti. Mosambikin ja Angolan itsenäistymisen myötä MK:n onnistui perustaa koulutus- ja sotilastukikohtia lähelle maan rajaa ja erityisesti Soweton mellakoiden jälkeen tuhannet mustat opiskelijat pakenivat Etelä-Afrikasta liittyäkseen aseelliseen taisteluun.